RO Jurnalul Ofícial al Uniunii Europene 3

42005X1216(04)



JURNALUL OFÍCIAL AL UNIUNII EUROPENE

Regulamentul nr. 44 al Comisiei Economice pentru Europa a Organizației Națiunilor Unite (CEE-ONU) – Dispoziții uniforme referitoare la omologarea dispozitivelor de reținere pentru copii, de la bordul autovehiculelor („dispozitive de reținere pentru copii”)

1. DOMENIUL DE APLICARE

1.1. Prezentul regulament se aplică dispozitivelor de reținere pentru copii care pot fi montate pe autovehiculele cu au trei sau mai multe roți și care nu sunt destinate utilizării la scaunele rabatabile și nici la scaunele orientate spre lateral.

2. DEFINIȚII

În sensul prezentului regulament, se înțelege prin:

dispozitiv de reținere pentru copii (dispozitiv de reținere) un ansamblu de elemente care poate cuprinde o combinație de chingi sau elemente flexibile cu o cataramă de siguranță, dispozitive de reglare, piese de fixare și, în anumite cazuri, un dispozitiv suplimentar cum ar fi un coșuleț portabil pentru copil, un dispozitiv de reținere port-bebe, un scaun suplimentar și/sau un scut de impact, care poate fi ancorat pe un autovehicul. Acest dispozitiv este conceput pentru a reduce riscurile de rănire la care sunt expuși copiii în cazul unei coliziuni sau a unei decelerații bruște a vehiculului, limitând deplasarea corpului.

Dispozitivele de reținere pentru copii sunt împărțite în cinci „grupe de masă”:

2.1.1.1. grupa 0, pentru copiii care cântăresc mai puțin de 10 kg;

2.1.1.2. grupa 0+, pentru copiii care cântăresc mai puțin de 13 kg;

2.1.1.3. grupa I, pentru copiii care cântăresc între 9 kg și 18 kg;

2.1.1.4. grupa II, pentru copiii care cântăresc între 15 kg și 25 kg;

2.1.1.5. grupa III, pentru copiii care cântăresc între 22 kg și 36 kg;

Dispozitivele de reținere pentru copii se împart în patru „categorii”:

2.1.2.1. categoria „universal”, destinată utilizării în condițiile specificate la punctele 6.1.1 și 6.1.3.1 la majoritatea locurilor dintr-un vehicul, în special la cele care au fost evaluate conform anexei 13 apendicele 2 a Rezoluției de ansamblu asupra construcției vehiculelor (R.E.3) ca fiind compatibile cu această categorie de dispozitive de reținere pentru copii;

2.1.2.2. categoria „utilizare restrânsă”, destinată utilizării în condițiile specificate la punctele 6.1.1 și 6.1.3.1 la anumite scaune din anumite tipuri de vehicule, indicate de constructorul vehiculului sau de către producătorul dispozitivului de reținere pentru copii;

2.1.2.3. categoria „semi-universal”, destinată utilizării în condițiile specificate la punctele 6.1.1 și 6.1.3.2;

categoria „specific”, destinată utilizării:

2.1.2.4.1. pe anumite tipuri de vehicule, în conformitate cu punctele 6.1.2 și 6.1.3.3; sau

2.1.2.4.2. ca dispozitive de reținere pentru copii „prevăzute prin construcție”.

Dispozitivele de reținere pentru copii sunt subdivizate în două clase:

clasa integral, care cuprinde o combinație de chingi sau de elemente flexibile cu o cataramă de siguranță, dispozitive de reglare, piese de fixare și, în anumite cazuri, un scaun suplimentar și/sau un scut de impact, care poate fi ancorat cu ajutorul chingii (chingilor) sale integrale;

clasa neintegral, care poate cuprinde un dispozitiv parțial de reținere care, dacă este folosit în combinație cu o centură pentru adulți care înconjoară corpul copilului sau reține dispozitivul în care se află copilul, constituie un dispozitiv complet de reținere pentru copii;

2.1.3.1. „dispozitiv parțial de reținere”, un dispozitiv, de exemplu, o pernă de sprijin care, atunci când este folosită în combinație cu o centură de siguranță pentru adulți care înconjoară corpul copilului sau reține dispozitivul în care se află copilul, constituie un dispozitiv complet de reținere pentru copii;

2.1.3.2. „pernă de sprijin”, o pernă tare, care poate fi folosită cu o centură de siguranță pentru adulți;

2.1.3.3. „chingă de ghidare”, o chingă care acționează asupra chingii diagonale a centurii de siguranță pentru adulți, astfel încât să o așeze într-o poziție care se potrivește unui copil și în care locul exact în care chinga își schimbă direcția se reglează cu ajutorul unui dispozitiv mobil în lungul chingii, pentru a se plasa la înălțimea umărului celui care o poartă și se blochează în această poziție. Chinga de ghidare nu este prevăzută pentru a suporta o parte importantă a sarcinii dinamice;

2.2. „scaun de siguranță pentru copii”, un dispozitiv de reținere pentru copii care cuprinde un scaun în care copilul este reținut;

2.3. „centură”, un dispozitiv de reținere pentru copii care cuprinde o combinație de chingi cu o cataramă de siguranță, dispozitive de reglare și piese de fixare;

„scaun”, o structură care face parte din dispozitivul de reținere pentru copii și este destinat instalării unui copil în poziție așezat;

2.4.1. „coșuleț”, un dispozitiv de reținere pentru instalarea și reținerea copilului în poziția culcat pe spate sau pe burtă, coloana vertebrală a copilului fiind perpendiculară pe planul longitudinal median al vehiculului. Coșulețul este conceput astfel încât, în cazul unei coliziuni, forțele de reținere să se repartizeze pe capul și corpul copilului, excluzându-se membrele acestuia;

2.4.2. „dispozitiv de reținere pentru coșuleț”, un dispozitiv utilizat pentru menținerea coșulețului atașat de structura vehiculului;

2.4.3. „dispozitiv de reținere port-bebe”, un dispozitiv de reținere pentru instalarea copilului în poziție semi-alungit, orientat spre înapoi. Este conceput astfel încât să repartizeze forțele de reținere pe capul și pe corpul copilului, excluzându-se membrele acestuia, în cazul unei coliziuni frontale;

2.5. „suportul scaunului”, partea dintr-un dispozitiv de reținere pentru copii care permite ridicarea scaunului;

2.6. „suport pentru copii”, partea dintr-un dispozitiv de reținere pentru copii care permite ridicarea copilului în interiorul dispozitivului de reținere;

2.7. „scut de impact”, un dispozitiv fixat în fața copilului, destinat să repartizeze forțele de reținere pe cea mai mare parte a părții superioare a corpului copilului, în cazul unei coliziuni frontale;

„chingă”, un element flexibil destinat să transmită forțele;

2.8.1. „chinga sub-abdominală”, o chingă care trece prin fața bazinului copilului și îl reține, și care constituie o centură completă, sau unul din elementele unei asemenea centuri;

2.8.2. „dispozitiv de reținere a umerilor”, partea unei centuri care reține partea superioară a toracelui copilului;

2.8.3. „chingă dispusă între picioare”, o chingă (sau o chingă divizată în mai multe elemente), fixată la dispozitivul de reținere pentru copii și la chinga sub-abdominală și care trece printre coapsele copilului; aceasta este destinată să împiedice copilul să alunece sub chinga sub-abdominală în condiții normale de utilizare și să împiedice chinga sub-abdominală să alunece deasupra bazinului copilului în cazul unui impact;

2.8.4. „chingă de reținere a copilului”, o chingă care face parte din centură și care reține doar corpul copilului;

2.8.5. „chingă de fixare a dispozitivului de reținere pentru copii”, o chingă folosită la fixarea dispozitivului de reținere pentru copii la structura vehiculului și care poate face parte din dispozitivul de reținere a scaunului vehiculului;

2.8.6. „ham”, un dispozitiv de reținere cuprinzând o chingă sub-abdominală, chingi de reținere a umerilor și, dacă este necesar, o chingă dispusă între picioare;

2.8.7. „centură în Y”, o centură care se compune dintr-o chingă care trece printre picioarele copilului și câte o chingă pentru fiecare umăr;

„cataramă”, un dispozitiv cu deschidere rapidă care permite menținerea copilului în dispozitivul de reținere sau menținerea dispozitivului de structura vehiculului și care poate fi deschis rapid. Dispozitivul de reglare poate fi încorporat în dispozitivul de închidere;

2.9.1. „buton de deblocare încastrat”, un buton de deblocare a cataramei conceput astfel încât catarama să nu poată fi deschisă cu ajutorul unei bile cu diametrul de 40 mm;

2.9.2. „buton de deblocare neîncastrat”, un buton de deblocare a cataramei conceput astfel încât catarama să poată fi deschisă cu ajutorul unei bile cu diametrul de 40 mm;

„dispozitiv de ajustare”, un dispozitiv care permite ajustarea dispozitivului de reținere sau a legăturilor acestuia pentru adaptare la fizicul purtătorului, la configurația vehiculului sau la ambele. Dispozitivul de reglare poate să facă parte din cataramă sau poate fi un retractor sau oricare altă parte a centurii de siguranță;

2.10.1. „dispozitiv de ajustare rapidă”, un dispozitiv de ajustare care poate fi acționat cu o mână, printr-o singură mișcare ușoară;

2.10.2. „dispozitiv de ajustare fixat direct pe dispozitivul de reținere pentru copii”, un dispozitiv ajustare a hamului integrat, care este fixat direct pe dispozitivul de reținere pentru copii, spre deosebire de cel care este montat direct pe chinga pe care trebuie să o regleze;

2.11. „piese de fixare”, piese ale dispozitivului de reținere pentru copii, inclusiv componentele de fixare, care să permită atașarea sigură a dispozitivului la structura vehiculului direct, sau prin intermediul scaunului vehiculului;

2.12. „absorbant de energie”, un dispozitiv destinat să disipeze energia, independent de chingă sau împreună cu aceasta, și care face parte dintr-un dispozitiv de reținere pentru copii;

„retractor”, un dispozitiv destinat să conțină o parte sau totalitatea chingii unui dispozitiv de reținere pentru copii. Acest termen include dispozitivele următoare:

2.13.1. „retractor cu blocare automată”, un retractor care permite derularea lungimii dorite a chingii și care ajustează automat chinga la fizicul purtătorului atunci când centura este închisă. Chinga nu se poate derula mai mult decât cu intervenția voită a purtătorului;

„retractor cu blocare de urgență” un retractor care, în condiții normale de conducere, nu limitează libertatea de mișcare a purtătorului centurii. Un asemenea dispozitiv comportă dispozitive de ajustare în lungime care ajustează automat chinga la fizicul purtătorului și un mecanism de blocare acționat în caz de urgență prin:

2.13.2.1. o decelerație a vehiculului, o desfășurare a chingii din retractor, sau orice alt factor automat (sensibilitate unică), sau

2.13.2.2. o combinație de mai mulți factori (sensibilitate multiplă);

„ancoraj al dispozitivului de reținere”, părți ale structurii vehiculului sau ale structurii scaunului la care sunt fixate legăturile dispozitivului de reținere pentru copii;

2.14.1. „ancoraje adiționale”, parte din structura vehiculului sau din structura scaunului vehiculului sau orice altă parte a vehiculului la care urmează să se atașeze un dispozitiv de reținere pentru copii și care se adaugă la ancorajele omologate conform Regulamentului nr. 14;

2.15. „orientat spre înainte”, în sensul normal de deplasare a vehiculului;

2.16. „orientat spre înapoi”, în sensul opus sensului normal de deplasare a vehiculului;

2.17. „poziție înclinată”, o poziție specială a scaunului, care permite copilului să stea într-o poziție comodă;

2.18. „poziție alungit/culcat pe spate/culcat pe burtă”, o poziție în care cel puțin capul și corpul copilului, excluzând membrele acestuia, se găsesc pe o suprafață orizontală atunci când copilul este în repaus în dispozitivul de reținere;

„tip de dispozitiv de reținere pentru copii”, dispozitive de reținere pentru copii care nu diferă în aspecte esențiale precum:

2.19.1. categoria, grupa (grupele) de masă, poziția și orientarea astfel cum sunt definite la punctele 2.15 și 2.16 pentru care sunt prevăzute dispozitivele de reținere;

2.19.2. geometria dispozitivului de reținere pentru copii;

2.19.3. dimensiunile, masa, materialul și culoarea:

scaunului,

a capitonajului

și

a scutului de impact;

2.19.4. materialul, țesătura, dimensiunile și culoarea chingilor;

2.19.5. părțile rigide (cataramă, legături etc.);

„scaunul vehiculului”, o structură care este sau nu parte integrantă din structura vehiculului, inclusiv garniturile, pentru instalarea unei persoane adulte în poziție așezat; în acest sens, se înțelege prin:

2.20.1. „grup de scaune de vehicul”, un scaun de vehicul de tip banchetă sau scaune de vehicul separate, montate unele lângă altele (adică în așa fel încât ancorajele din față ale unui scaun să fie situate pe aceeași linie cu ancorajele din față sau din spate ale altui scaun, sau pe o linie intermediară între aceste ancoraje), fiecare pentru instalarea unuia sau mai multor adulți așezați;

2.20.2. „bancheta vehiculului”, o structură, inclusiv garniturile acesteia, pentru instalarea mai multor adulți așezați;

2.20.3. „scaune față ale vehiculului”, grupul de scaune situate în partea din față a habitaclului; nici un alt scaun nu se află direct în fața acestor scaune;

2.20.4. „scaune spate ale vehiculului”, scaunele fixe orientate spre înainte, situate în spatele unui alt grup de scaune din vehicul;

„sistem de ajustare”, dispozitivul complet care permite ajustarea scaunului vehiculului sau a părților acestuia la conformația adultului care îl ocupă; acest dispozitiv poate permite în special:

2.21.1. o deplasare longitudinală, și/sau

2.21.2. o deplasare verticală, și/sau

2.21.3. o deplasare unghiulară;

2.22. „ancorajul scaunului vehiculului”, sistemul de fixare a ansamblului scaunului pentru adult la structura vehiculului, inclusiv părțile în cauză din structura vehiculului;

„tip de scaun”, o categorie de scaune pentru adult care nu diferă între ele în aspecte esențiale precum:

2.23.1. forma, dimensiunile și materialele structurii scaunului;

2.23.2. tipurile și dimensiunile sistemelor de ajustare a spătarului și blocare a scaunului;

2.23.3. tipurile și dimensiunile ancorajului centurii de siguranță pentru adulți, ale ancorajului scaunului și ale părților în cauză ale structurii vehiculului;

2.24. „sistem de deplasare”, un dispozitiv care permite o deplasare unghiulară sau longitudinală a scaunului pentru adulți sau a uneia din părțile acestuia, fără poziție intermediară fixă, în vederea ușurării intrării și ieșirii pasagerilor și a încărcării sau descărcării de obiecte;

2.25. „sistem de blocare”, un dispozitiv care menține scaunul pentru adult și părțile acestuia în poziția de utilizare;

„dispozitiv de blocare”, un dispozitiv care blochează și împiedică deplasarea unei secțiuni a sistemului de chingi al unei centuri de siguranță pentru adulți față de o altă secțiune a sistemului de chingi a aceleiași centuri. Termenul înglobează următoarele clase:

2.26.1. „dispozitiv de clasa A”, un dispozitiv care împiedică copilul să deruleze chinga trăgând de partea sub-abdominală a centurii atunci când centura de siguranță pentru adulți este utilizată pentru reținerea directă a copilului. Atunci când echipează dispozitivele de reținere pentru copii din grupa I, acest dispozitiv permite satisfacerea condițiilor punctului 6.2.9;

2.26.2. „dispozitiv de clasa B”, un dispozitiv care permite menținerea unei tensiuni aplicate părții sub-abdominale a unei centuri de siguranță pentru adulți atunci când centura pentru adulți este utilizată pentru reținerea dispozitivului de reținere pentru copii. Acest dispozitiv este utilizat pentru a împiedica chinga să se deruleze din retractor prin dispozitiv, fapt care ar reduce tensiunea și ar plasa dispozitivul într-o poziție care nu este optimă;

2.27. „dispozitiv de reținere pentru nevoi speciale”, un dispozitiv de reținere conceput pentru copiii care au nevoi speciale ca urmare a unui handicap fizic sau mintal; acest dispozitiv poate permite, în special, utilizarea de dispozitive de reținere suplimentare pentru oricare parte a corpului, dar acesta trebuie să cuprindă cel puțin un mijloc de reținere principal care îndeplinește cerințele prezentului regulament.

3. CEREREA DE OMOLOGARE

3.1. Cererea de omologare a unui tip de dispozitiv de reținere pentru copii este prezentată de deținătorul mărcii comerciale sau de către reprezentantul său acreditat în mod corespunzător.

Pentru fiecare tip de dispozitiv de reținere pentru copii, cererea de omologare este însoțită de:

3.2.1. o descriere tehnică a dispozitivului de reținere pentru copii care să specifice caracteristicile chingilor și ale altor materiale utilizate, însoțită de desene ale elementelor care constituie dispozitivul de reținere și, în cazul retractoarelor, de instrucțiuni de montare a acestor retractoare și a dispozitivelor senzoriale, de o declarație asupra toxicității (punctul 6.1.5) și de o declarație asupra inflamabilității (punctul 6.1.6); desenele trebuie să indice poziția prevăzută pentru numărul de omologare și simbolul (simbolurile) adițional(e) față de cercul cu marca de omologare. În descriere, se indică și culoarea modelului prezentat pentru omologare;

3.2.2. patru eșantioane ale dispozitivului de reținere pentru copii;

3.2.3. zece metri din fiecare categorie de chingă folosită la dispozitivul de reținere pentru copii;

3.2.4. eșantioane suplimentare, la cererea serviciului tehnic responsabil cu efectuarea încercărilor;

3.2.5. instrucțiuni și de detalii privind ambalajul, în conformitate cu punctul 14 de mai jos;

3.2.6. în cazul coșulețelor, dacă dispozitivul de reținere a coșulețului poate fi utilizat în combinație cu mai multe tipuri de coșulețe, producătorul de dispozitive de reținere trebuie să furnizeze o listă cu aceste coșulețe.

3.3. În cazul în care o centură de siguranță omologată pentru adulți este folosită pentru a fixa dispozitivul de reținere pentru copii, cererea de omologare trebuie să precizeze categoria de centură de siguranță pentru adulți care trebuie utilizată (de exemplu, centură sub-abdominală statică).

3.4. Înainte de a se acorda omologarea de tip, autoritatea competentă trebuie să verifice dacă au fost luate măsuri satisfăcătoare care să asigure controlul efectiv al conformității producției.

4. INSCRIPȚII

4.1. Eșantioanele de dispozitive de reținere pentru copii prezentate pentru omologare în conformitate cu dispozițiile punctelor 3.2.2 și 3.2.3 de mai sus trebuie să poarte înscrise în mod clar și de neșters numele, inițialele producătorului sau marca comercială.

4.2. Una din părțile din material plastic ale dispozitivului de reținere pentru copii (de exemplu, carcasa, scutul de impact sau perna de sprijin), în afara chingilor sau hamului, trebuie să aibă, înscris într-un mod clar (și de neșters) anul de fabricație.

4.3. În cazul folosirii dispozitivului de reținere în combinație cu o centură de siguranță pentru adulți, traiectoria corectă a chingii trebuie să fie indicată în mod clar pe un desen fixat permanent pe dispozitivul de reținere. În cazul în care dispozitivul de reținere este fixat prin centura de siguranță pentru adulți, traiectoria chingii trebuie să fie marcată clar pe produs cu ajutorul unui cod de culori. Culoarea pentru traiectoria centurii de siguranță care trebuie folosită atunci când dispozitivul este instalat orientat spre înainte este roșu și atunci când dispozitivul este instalat orientat spre înapoi, albastru. Aceleași culori trebuie utilizate pe etichetele aplicate pe dispozitiv care ilustrează metodele de utilizare.

Traiectoriile separate ale chingii sub-abdominale și a chingii de umăr a centurii de siguranță trebuie să fie indicate pe produs cu ajutorul unui cod de culori și/sau a unui text.

Marcajul definit la prezentul punct trebuie să fie vizibil atunci când dispozitivul de reținere este plasat în vehicul. Pentru dispozitivele din grupa 0, acest marcaj trebuie, de asemenea, să fie vizibil atunci când copilul este instalat în dispozitiv.

4.4. Dispozitivele de reținere pentru copii orientate spre înapoi trebuie să aibă o etichetă fixată permanent, vizibilă atunci când dispozitivul este instalat, cu avertismentul „PERICOL EXTREM DE GRAV – A nu se utiliza la scaunele de pasageri echipate cu air-bag”; această etichetă trebuie furnizată în limba țării în care se vinde dispozitivul.

4.5. În plus, dispozitivele de reținere pentru copii orientate spre înapoi, trebuie să poarte, în zona imediat alăturată de cea în care se sprijină capul copilului în dispozitivul de reținere pentru copii și pe suprafața vizibilă a sistemului de reținere pentru copii, următoarea etichetă, atașată permanent (eticheta indică un minimum de informații).

Această etichetă este redactată în limba (limbile) țării unde se vinde dispozitivul.

Dimensiunile minime ale etichetei: 60 × 120 mm

4.6. În cazul dispozitivelor de reținere pentru copii care pot fi utilizate orientate spre înainte și înapoi, se adaugă textul:

Important – a nu se utiliza orientat spre înainte decât în cazul în care greutatea copilului depășește (A se vedea instrucțiunile).

4.7. În cazul dispozitivelor de reținere pentru copii prevăzute cu chingi cu traiectorie variabilă, diferitele puncte de contact purtătoare de sarcini dintre sistemul de reținere pentru copii și centura de siguranță pentru adulți trebuie să fie marcate permanent. Acest marcaj trebuie să indice faptul că este vorba de o traiectorie a chingii și trebuie să fie conform cerințelor de codificare de mai sus, atât pentru scaunele orientate spre înainte cât și pentru cele orientate spre înapoi.

4.8. Dacă sistemul de reținere pentru copii presupune mai multe puncte de contact purtătoare de sarcini, marcajul prevăzut la punctul 4.3 trebuie să precizeze că diferitele traiectorii ale chingii sunt descrise în instrucțiuni.

5. OMOLOGARE

5.1. Omologarea nu poate fi acordată decât atunci când fiecare din eșantioanele prezentate în conformitate cu punctele 3.2.2 și 3.2.3 de mai sus îndeplinește în totalitate specificațiile formulate la punctele 6-8 din prezentul regulament.

5.2. Fiecare tip omologat comportă un număr de omologare ale cărui prime două cifre (în prezent 03, care corespunde seriei de amendamente 03 intrată în vigoare la data de 12 septembrie 1995) indică seria de amendamente care înglobează cele mai recente modificări tehnice majore aduse regulamentului la data eliberării omologării. Aceeași parte contractantă nu poate atribui același număr unui alt tip de dispozitiv de reținere pentru copii vizat de prezentul regulament.

5.3. Omologarea sau extinderea ori refuzul omologării unui dispozitiv de reținere pentru copii în temeiul prezentului regulament este notificată părților la acord care aplică prezentul regulament, cu ajutorul unei fișe în conformitate cu modelul din anexa 1 la prezentul regulament.

Pe lângă marcajele prescrise la punctul 4 de mai sus, următoarele date sunt aplicate într-un loc corespunzător, pe oricare dispozitiv de reținere pentru copii în conformitate cu un tip omologat în temeiul prezentului regulament:

o marcă de omologare internațională compusă din:

5.4.1.1. un cerc în interiorul căruia se află litera „E” urmat de numărul distinctiv al țării care a acordat omologarea (1);

5.4.1.2. numărul de omologare;

următoarele simboluri adiționale:

5.4.2.1. mențiunea (mențiunile) „universal”, „utilizare restrânsă”, „semi-universal” sau „specific” conform categoriei dispozitivului de reținere;

5.4.2.2. gama de mase pentru care este destinat dispozitivul de reținere pentru copii, adică: 0-10 kg, 0-13 kg; 9-18 kg; 15-25 kg; 22-36 kg; 0-18 kg; 9-25 kg; 15-36 kg; 0-25 kg; 9-36 kg; 0-36 kg;

5.4.2.3. simbolul „Y”, în cazul unui dispozitiv care conține o chingă dispusă între picioare, în conformitate cu cerințele din suplimentul 3 la seria 02 de amendamente la regulament;

5.4.2.4. simbolul „S”, în cazul unui dispozitiv de reținere pentru nevoi speciale.

5.5. Anexa 2 la prezentul regulament prezintă un exemplu de marcă de omologare.

5.6. Datele de la punctul 5.4 de mai sus trebuie să fie ușor de citit și de neșters și pot fi fixate printr-o etichetă, sau printr-un marcaj direct. Eticheta sau marcajul trebuie să reziste la uzură.

5.7. Etichetele vizate la punctul 5.6 pot fi eliberate de autoritatea care a acordat omologarea sau, cu autorizare din partea autorității, de către producător.

6. SPECIFICAȚII GENERALE

6.1. Amplasarea și fixarea în vehicul

6.1.1. Utilizarea de dispozitive de reținere pentru copii din categoriile „universal”, „semi-universal” și „specific” este admisă pe scaunele față și spate, în cazul în care dispozitivele de reținere sunt instalate în conformitate cu instrucțiunile producătorului.

6.1.2. Utilizarea dispozitivelor de reținere pentru copii din categoria „specific” este admisă pe toate scaunele și, de asemenea, în zona pentru bagaje în cazul în care dispozitivele de reținere sunt montate în conformitate cu instrucțiunile producătorului. În cazul unui dispozitiv de reținere orientat spre înapoi, proiectul trebuie să asigure susținere pentru capul copilului oricând dispozitivul este gata de utilizare. Acest lucru urmează a fi definit ca o linie perpendiculară pe spătarul scaunului, care intersectează linia nivelului ochilor, punctul de intersecție fiind la cel puțin 40 mm sub punctul unde începe raza unui astfel de dispozitiv de susținere a capului.

În funcție de categoria căreia îi aparține, dispozitivul de reținere pentru copii este fixat la structura vehiculului sau la structura scaunului:

6.1.3.1. pentru categoriile „universal” și „specific”, doar cu ajutorul unei centuri de siguranță pentru adulți (cu sau fără retractor) care îndeplinește cerințele prevăzute în Regulamentul nr. 16 (sau într-un act echivalent) și este fixată în ancoraje care îndeplinesc cerințele prevăzute în Regulamentul nr. 14 (sau într-un act echivalent);

6.1.3.2. pentru categoria „semi-universal”: cu ajutorul ancorajelor inferioare prevăzute în Regulamentul nr. 14 și al ancorajelor suplimentare care îndeplinesc recomandarea din anexa 11 la prezentul regulament;

6.1.3.3. pentru categoria „specific”: cu ajutorul ancorajelor proiectate de către producătorul vehiculului sau de către producătorul dispozitivului de reținere pentru copii;

6.1.3.4. în cazul chingilor de reținere a copilului sau pentru chinga de fixare a dispozitivului de reținere pentru copii care folosesc ancorajele centurii la care sunt deja fixate una sau mai multe centuri pentru adulți, serviciul tehnic va verifica dacă:

amplasarea ancorajului efectiv pentru adulți este identică sau echivalentă cu cea a ancorajului omologat în temeiul Regulamentului nr. 14;

nici unul din aceste dispozitive nu afectează buna funcționare a celuilalt;

dispozitivele de blocare ale sistemului pentru adulți și ale sistemului adițional nu sunt interschimbabile.

În cazul dispozitivelor de reținere pentru copii care folosesc bare sau dispozitive suplimentare fixate la ancorajele omologate conform Regulamentului nr. 14, care scot amplasarea ancorajului efectiv din sfera de aplicare a Regulamentului nr. 14, sunt aplicabile regulile de mai jos:

aceste dispozitive vor fi omologate doar ca dispozitive semi-universale sau specifice;

serviciul tehnic aplică cerințele din anexa 11 la prezentul regulament, pentru bară și piesele de fixare;

bara va fi supusă unei încercări dinamice, sarcina fiind aplicată la mijlocul barei, aceasta fiind extinsă la maximum, dacă aceasta este reglabilă;

poziționarea și funcționarea efective a oricărui ancoraj pentru adulți utilizate pentru a fixa bara nu vor fi afectate.

6.1.4. O pernă suplimentară trebuie să fie reținută fie cu o centură de siguranță pentru adulți, utilizându-se încercarea specificată la punctul 8.1.4, fie prin mijloace distincte.

6.1.5. Producătorul dispozitivului de reținere pentru copii trebuie să declare în scris că toxicitatea materialelor utilizate pentru fabricarea sistemelor de reținere și care sunt accesibile copilului reținut prin acest dispozitiv este în conformitate cu părțile relevante din standardele Comitetului European pentru Standardizare (CEN) – Securitatea jucăriilor, partea a treia (iunie 1982). Autoritățile însărcinate cu încercarea pot efectua teste pentru confirmarea validității declarației. Prezentul punct nu se aplică dispozitivelor de reținere pentru copii din grupele II și III.

6.1.6. Producătorul dispozitivului de reținere pentru copii trebuie să declare în scris că inflamabilitatea materialelor utilizate pentru fabricarea sistemului de reținere este în conformitate cu paragrafele relevante din Rezoluția de ansamblu a CEE privind construcția vehiculelor (R.E.3) (document TRANS/WP.29/78/Rev. 1, punctul 1.42). Autoritățile însărcinate cu testarea pot efectua teste pentru confirmarea validității declarației.

6.1.7. În cazul dispozitivelor de reținere pentru copii orientate spre înapoi și care se sprijină pe tabloul de bord al vehiculului, pentru omologarea conform prezentului regulament, se presupune că tabloul de bord este suficient de rigid.

6.1.8. În cazul dispozitivelor de reținere pentru copii din categoria „universal”, punctul de contact principal care suportă sarcina între dispozitivul de reținere și centura de siguranță pentru adulți nu trebuie să se găsească la mai puțin de 150 mm de axa Cr, această măsurare fiind efectuată atunci când dispozitivul de reținere este plasat pe standul de încercări dinamice. Această condiție trebuie respectată pentru toate configurațiile de ajustare. Se pot utiliza și alte traiectorii alternative ale centurii. În cazul în care există o traiectorie alternativă a centurii, producătorul trebuie să specifice traiectoria alternativă în instrucțiunile de folosire, în conformitate cu punctul 14. Atunci când este testat, folosindu-se această (aceste) traiectorie (traiectorii) alternativă (alternative), dispozitivul de reținere trebuie să fie în conformitate cu toate cerințele din regulament cu excepția prezentului punct.

6.1.9. Lungimea maximă a centurii de siguranță pentru adulți care poate fi utilizată pentru a fixa dispozitivul de reținere pentru copii din categoria „universal” pe standul de încercare dinamică este definită în anexa 13 a prezentului regulament.

Pentru a verifica conformitatea cu această cerință, dispozitivul de reținere trebuie să fie montat pe standul de încercări utilizând centura de siguranță standard corespunzătoare descrisă în anexa 13. Manechinul nu trebuie să fie instalat decât în cazul în care concepția dispozitivului de reținere este astfel încât instalarea manechinului mărește lungimea utilizată a centurii. După instalarea dispozitivului de reținere, nu trebuie să existe tensiuni în centură în afara celei exercitate de retractorul standard, dacă acesta există. Atunci când se utilizează centura cu retractor, această condiție trebuie respectată cu cel puțin 150 mm de chingă rămasă pe bobină.

6.1.10. Dispozitivele de reținere pentru copii din grupele 0 și 0+ nu trebuie să fie utilizate în poziția orientat spre înainte.

6.2. Configurația

Configurația dispozitivului de reținere trebuie să fie astfel încât:

6.2.1.1. dispozitivul de reținere să asigure protecția necesară, în orice poziție a dispozitivului de reținere; pentru „dispozitivele de reținere pentru nevoi speciale” mijlocul principal de reținere trebuie să asigure protecția necesară în orice poziție a sistemului de reținere fără utilizarea dispozitivelor suplimentare de reținere care ar putea fi utilizate;

6.2.1.2. copilul să poată fi instalat și eliberat ușor și rapid; în cazul unui dispozitiv de reținere în care copilul este reținut de un ham sau de o centură în Y fără retractor, fiecare din sistemele de reținere a umerilor și chinga sub-abdominală trebuie să se poată deplasa unele în raport cu altele în cursul operației prescrise la punctul 7.2.1.4.

În aceste cazuri, ansamblul de chingi ale dispozitivului de reținere pentru copii poate fi conceput cu două racorduri sau mai multe. În ceea ce privește dispozitivele de reținere pentru nevoi speciale, se recunoaște că mijloacele de reținere suplimentare reduc viteza de instalare sau scoatere a unui copil din dispozitiv. Cu toate acestea, mijloacele suplimentare trebuie concepute astfel încât să poată fi deschise rapid în măsura în care este posibil.

6.2.1.3. În cazul în care este posibilă schimbarea gradului de înclinare a dispozitivului de reținere, această schimbare a înclinării trebuie să se poată efectua fără o reajustare manuală a chingilor. Este necesară o acțiune manuală deliberată pentru a schimba înclinația dispozitivului de reținere.

6.2.1.4. Dispozitivele de reținere din grupele 0, 0+ și I mențin copilul într-o poziție care îi asigură acestuia protecția necesară chiar și atunci când copilul doarme.

6.2.1.5. Pentru a evita riscul de alunecare sub centură ca urmare a impactului sau mișcării copilului, toate dispozitivele de reținere din grupa I orientate spre înainte și care conțin un sistem ham integrat trebuie să fie echipate cu o chingă dispusă între picioare. Atunci când aceasta este atașată și reglată la cea mai mare lungime în cazul în care este ajustabilă, nu trebuie să fie posibil ca chinga sub-abdominală să treacă mai sus de bazin la nici unul dintre manechinele de 9 sau 15 kg.

6.2.2. Pentru grupele I, II și III, toate dispozitivele de reținere care utilizează o chingă sub-abdominală trebuie să fie concepute astfel încât sarcinile transmise prin această chingă să fie transmise prin bazin.

6.2.3. Toate chingile dispozitivului de reținere trebuie plasate în așa fel încât să nu poată cauza disconfort pentru purtător la utilizarea normală și nici să ducă la o poziție periculoasă. Spațiul dintre chingile de reținere a umerilor în apropierea gâtului ar trebui să fie cel puțin egal cu lățimea gâtului manechinului corespunzător.

Ansamblul nu trebuie să supună la forțe excesive părțile vulnerabile ale corpului copilului (abdomen, zona dintre coapse etc.). Dispozitivul trebuie conceput astfel încât creștetul capului copilului să nu aibă de suportat sarcini prin compresiune în cazul unei coliziuni.

6.2.4.1. Centurile în Y pot fi utilizate numai pentru dispozitivele de reținere pentru copii orientate înspre înapoi.

Dispozitivul de reținere pentru copii trebuie să fie conceput și instalat astfel încât:

6.2.5.1. să minimizeze riscurile de rănire a copiilor sau a altor ocupanți ai vehiculului produsă de muchiile ascuțite sau proeminențe (de exemplu, în sensul Regulamentului nr. 21) ale dispozitivului;

6.2.5.2. să nu aibă muchii ascuțite sau proeminențe care ar putea să deterioreze husele scaunelor vehiculului sau hainele ocupanților;

6.2.5.3. să nu supună părțile vulnerabile ale corpului copilului (abdomen, zona dintre coapse etc.) la forțe de inerție suplimentare pe care le-ar genera;

6.2.5.4. să asigure că părțile rigide ale acestuia, în locurile în care se află în contact cu chingile, nu prezintă muchii ascuțite care pot uza chingile prin frecare.

6.2.6. Orice parte care devine separabilă pentru a permite fixarea și demontarea elementelor trebuie să fie concepută astfel încât să se evite pe cât posibil orice risc de montare sau utilizare incorectă. Dispozitivele de reținere pentru nevoi speciale pot avea mijloace de reținere suplimentare; acestea trebuie să fie proiectate astfel încât să se evite orice risc de montare incorectă și astfel încât mijloacele de deschidere și modul de operare ale acestora să fie imediat vizibile pentru un salvator în caz de urgență.

6.2.7. În cazul în care un dispozitiv de reținere pentru copii destinat grupei I, grupei II și grupelor I și II combinate cuprinde un spătar, înălțimea interioară a acestuia, determinată în conformitate cu schema din anexa 12, trebuie să fie de cel puțin 500 mm.

6.2.8. Se pot folosi doar retractoarele cu blocare automată sau cu blocare de urgență.

6.2.9. Pentru dispozitivele destinate grupei I, nu trebuie să fie posibil pentru copil să slăbească cu ușurință partea dispozitivului care îi reține bazinul după ce copilul a fost instalat; orice dispozitiv conceput în acest scop, trebuie să fie fixat permanent la dispozitivul de reținere pentru copii.

6.2.10. Un dispozitiv de reținere poate fi conceput astfel încât să poată fi folosit pentru mai mult de o grupă de masă și/sau de către mai mulți copii, cu condiția ca acesta să îndeplinească cerințele aplicabile fiecăreia din grupele respective. Un dispozitiv de reținere pentru copii din categoria „universal” trebuie să îndeplinească cerințele aplicabile acestei categorii pentru toate grupele de masă pentru care a fost omologat.

6.2.11. Dispozitive de reținere cu retractor

În cazul în care un dispozitiv de reținere pentru copii include un retractor, acesta trebuie să îndeplinească cerințele de la punctul 7.2.3 de mai jos.

6.2.12. În cazul folosirii de perne de sprijin, va trebui verificat dacă chinga și limba unei centuri de siguranță pentru adulți trec cu ușurință prin punctele de legătură. Acest lucru este valabil în special pentru pernele de sprijin concepute pentru a fi instalate pe scaunele față ale autovehiculelor, la care elementul de șezut poate fi lung și semirigid. Catarama fixă nu trebuie să poată trece prin punctele de legătură ale scaunelor cu perna de sprijin sau să permită o poziție a centurii complet diferită de cea a căruciorului de încercare.

6.2.13. Dacă dispozitivul de reținere este conceput pentru mai mulți copii, fiecare sistem de reținere trebuie să fie în întregime independent în ceea ce privește transferul de sarcină și ajustări.

6.2.14. Dispozitivele de reținere pentru copii care conțin elemente gonflabile trebuie să fie concepute astfel încât condițiile de utilizare (presiune, temperatură, umiditate) să nu aibă nici o influență asupra capacităților lor de a se conforma cu cerințele din prezentul regulament.

7. PRESCRIPȚII SPECIALE

Dispoziții care se aplică dispozitivului de reținere asamblat

Rezistența la coroziune

7.1.1.1. Un dispozitiv complet de reținere pentru copii sau elementele acestuia sensibile la coroziune trebuie supuse încercării de rezistență la coroziune specificate la punctul 8.1.1 de mai jos.

7.1.1.2. După încercarea de rezistență la coroziune în condițiile prescrise la punctele 8.1.1.1 și 8.1.1.2, un observator calificat care examinează piesele cu ochiul liber nu trebuie să observe nici o deteriorare capabilă să dăuneze bunei funcționări a dispozitivului de reținere și nici o coroziune semnificativă.

Absorbția de energie

7.1.2.1. Pe toate dispozitivele prevăzute cu spătare, suprafețele interne, definite în anexa 18 la prezentul regulament, trebuie să conțină material cu accelerație maximă mai mică de 60 g, măsurată în conformitate cu anexa 17 la prezentul regulament. Această cerință se aplică de asemenea zonelor scutirilor de impact care se găsesc în zona de lovire a capului.

Răsturnare

7.1.3.1. Dispozitivul de reținere pentru copii va fi încercat în conformitate cu dispozițiile de la punctul 8.1.2; manechinul nu trebuie să fie proiectat în afara dispozitivului; de asemenea, atunci când scaunul de încercare este răsturnat, capul manechinului nu trebuie să se deplaseze cu mai mult de 300 mm față de poziția sa inițială în sens vertical, în raport cu scaunul de încercare.

Încercarea dinamică

Generalități

Dispozitivul de reținere pentru copii este supus unei încercări dinamice în conformitate cu punctul 8.1.3 de mai jos.

7.1.4.1.1. Dispozitivele de reținere pentru copii din categoriile „universal”, „utilizare restrânsă” și „semi-universal” vor fi încercate pe un cărucior de încercare cu ajutorul unui scaun de încercare prevăzut în anexa 6 și conform punctului 8.1.3.1.

Dispozitivele de reținere pentru copii din categoria „specific” vor fi încercate cu fiecare model de vehicul pentru care se intenționează să se utilizeze dispozitivul de reținere. Serviciul tehnic responsabil de efectuarea încercărilor poate să reducă numărul modelelor de vehicule încercate în cazul în care acestea nu diferă în mare măsură în aspectele menționate la punctul 7.1.4.1.2.3. Dispozitivul de reținere pentru copii poate fi încercat într-una din următoarele modalități:

7.1.4.1.2.1. pe un vehicul complet, conform punctului 8.1.3.3;

7.1.4.1.2.2. pe o caroserie de vehicul montată pe căruciorul de încercare, în conformitate cu punctul 8.1.3.2; sau

7.1.4.1.2.3. pe părți din caroserie suficiente pentru a fi reprezentative pentru structura vehiculului și suprafețele de impact. În cazul în care dispozitivul de reținere pentru copii este destinat utilizării pe scaunul din spate, aceste părți trebuie să cuprindă partea din spate a scaunului față, scaunul spate, podeaua, montanții B și C și acoperișul. În cazul în care dispozitivul de reținere pentru copii este destinat utilizării pe scaunul față, aceste părți trebuie să cuprindă tabloul de bord, montanții A, parbrizul, toate manetele și butoanele instalate pe podea sau pe o consolă, scaunul față, podeaua și acoperișul. În plus, în cazul în care dispozitivul de reținere pentru copii este destinat a fi utilizat în combinație cu centura de siguranță pentru adulți, părțile trebuie să cuprindă centura (centurile) de siguranță pentru adulți corespunzătoare. Serviciul tehnic care răspunde de efectuarea încercărilor poate permite excluderea unor elemente în cazul în care acestea sunt redundante. Încercarea trebuie efectuată în condițiile prevăzute la punctul 8.1.3.2.

7.1.4.1.3. Încercarea dinamică, se efectuează pentru dispozitive de reținere pentru copii care nu au mai fost supuse la sarcini.

7.1.4.1.4. În cursul încercărilor dinamice, nici o piesă a dispozitivului de reținere pentru copii care participă efectiv la menținerea copilului în poziția corectă nu trebuie să se rupă și nici o cataramă sau sistem de blocare sau de deplasare nu trebuie să se deblocheze.

7.1.4.1.5. Pentru încercarea dispozitivului „neintegral” se utilizează centura de siguranță standard și brațele de ancorare prevăzute în anexa 13 la prezentul regulament. Această prevedere nu se aplică omologărilor dispozitivelor din categoria „specific” în cazul în care se utilizează centura de siguranță a vehiculului.

7.1.4.1.6. În cazul în care un dispozitiv de reținere pentru copii din categoria „specific” este instalat în zona situată în spatele locului pentru adulți orientat spre înainte, situat cel mai în spate (de exemplu, în compartimentul de bagaje), se efectuează o încercare pe un vehicul complet cu cel (cele) mai mare (mari) manechin(e), în conformitate cu punctul 8.1.3.3.3. Celelalte încercări, inclusiv cele de conformitate a producției, pot fi efectuate conform punctului 8.1.3.2, dacă producătorul cere acest lucru.

7.1.4.1.7. În cazul unui „dispozitiv de reținere pentru nevoi speciale”, fiecare încercare dinamică specificată în prezentul regulament pentru fiecare grupă de masă trebuie să fie efectuată de două ori: prima dată cu mijlocul de reținere principal și a doua oară cu toate mijloacele de reținere disponibile. În timpul acestor încercări, trebuie acordată o atenție deosebită cerințelor de la punctele 6.2.3 și 6.2.4;

7.1.4.1.8. În timpul încercărilor dinamice, centura de siguranță standard utilizată la instalarea dispozitivului de reținere pentru copii nu trebuie să iasă din nici un dispozitiv de ghidare sau blocare utilizat la încercarea efectuată.

Accelerația pieptului (2)

7.1.4.2.1. Accelerația rezultantă a pieptului nu trebuie să depășească 55 g, în afara intervalelor a căror durată cumulată nu depășește 3 ms.

7.1.4.2.2. Componenta verticală a accelerației pornind de la abdomen spre cap nu trebuie să depășească 30 g, exceptând perioadele a căror durată cumulată nu depășește 3 ms.

Penetrarea abdomenului (3)

7.1.4.3.1. În cursul verificării descrise la punctul 5.3 din anexa 8, apendicele 1, nu trebuie să existe nici un semn vizibil de pătrundere pe argila de modelat în regiunea abdominală, cauzat de oricare dintre părțile dispozitivului de reținere.

Deplasarea manechinului

Dispozitivele de reținere pentru copii din categoriile „universal”„utilizare restrânsă” și „semi-universal”:

7.1.4.4.1.1. Dispozitivele de reținere pentru copii orientate spre înainte: capul manechinului nu trebuie să depășească planurile BA și DA definite în figura 1 de mai jos.

Dispozitive orientate spre înapoi:

7.1.4.4.1.2.1. Dispozitive de reținere pentru copii sprijinite pe tabloul de bord: capul manechinului nu trebuie să depășească planurile AD și DCr definite în figura 2 de mai jos:

7.1.4.4.1.2.2. Dispozitive de reținere pentru copii din grupa 0 nesprijinite de tabloul de bord și coșulețe: capul manechinului nu trebuie să depășească planurile AB, AD și DE, definite în figura 3 de mai jos.

7.1.4.4.1.2.3. Dispozitive de reținere pentru copii, altele decât cele din grupa 0, nesprijinite pe tabloul de bord:

Capul manechinului nu trebuie să depășească planurile FD, FG și DE, definite în figura 4 de mai jos.

În cazul în care aceste dispozitive de reținere pentru copii au contact cu bara cu diametru de 100 mm și toate criteriile de performanță sunt îndeplinite, se efectuează încă o încercare dinamică (impact frontal) cu manechinul cel mai greu care se utilizează cu acest dispozitiv de reținere și fără bara cu diametru de 100 mm; cerințele pentru această încercare constau în îndeplinirea tuturor criteriilor în afara deplasării înainte.

7.1.4.4.2. Dispozitive de reținere pentru copii din categoria „specific”: la încercarea într-un vehicul complet sau pe o caroserie de vehicul, capul nu trebuie să atingă nici un element al vehiculului. Dacă, totuși, există un contact, viteza de impact a capului trebuie să fie mai mică de 24 km/h și elementul atins trebuie să corespundă cerințelor privitoare la încercarea de absorbție a energiei prevăzute în anexa 4 la Regulamentul nr. 21. La încercările efectuate pe vehiculul complet, trebuie să fie posibil ca manechinul să fie extras din dispozitivul de reținere după încercare fără utilizarea unor instrumente.

Rezistența la temperatură

7.1.5.1. Cataramele, retractoarele, dispozitivele de ajustare și dispozitivele de blocare care ar putea fi afectate de temperatură sunt supuse încercării de temperatură specificată la punctul 8.2.8 de mai jos.

7.1.5.2. În urma încercării de temperatură prevăzută la punctul 8.2.8.1 nici un semn de deteriorare care ar putea împiedica funcționarea corespunzătoare a dispozitivului de reținere pentru copii nu trebuie să fie detectabile cu ochiul liber de către un observator calificat.

7.2. Prescripții care se aplică elementelor separate ale dispozitivului de reținere

Cataramă

7.2.1.1. Catarama trebuie concepută astfel încât să se excludă orice posibilitate de manevră greșită. Acest lucru înseamnă, printre altele, că nu trebuie să fie posibil ca aceasta să rămână într-o poziție parțial închisă; nu trebuie să fie posibilă inversarea părților cataramei din neatenție în momentul blocării; catarama trebuie să se blocheze doar atunci când toate părțile sunt angrenate. În locurile în care catarama se află în contact cu copilul, aceasta nu trebuie să fie mai îngustă decât lățimea minimă a chingii specificată la punctul 7.2.4.1.1 de mai jos. Prezentul punct nu se aplică centurilor deja omologate conform Regulamentului CEE-ONU nr. 16 sau oricăror alte standarde echivalente în vigoare. În cazul unui „dispozitiv de reținere pentru nevoi speciale”, numai catarama principalului mijloc de reținere trebuie să îndeplinească cerințele de la punctele 7.2.1.1-7.2.1.9 inclusiv.

7.2.1.2. Catarama, chiar atunci când nu este sub tensiune, trebuie să rămână închisă în orice poziție. Aceasta trebuie să fie ușor de manevrat și de prins. Aceasta trebuie să poată fi deschisă prin apăsarea pe un buton sau pe un dispozitiv similar. Suprafața pe care se exercită această apăsare trebuie să aibă, în poziția de deblocare efectivă, o suprafață de cel puțin 4,5 cm2 și o lățime de cel puțin 15 mm pentru dispozitivele încastrate și o suprafață de 2,5 cm2 și o lățime de cel puțin 10 mm pentru dispozitivele neîncastrate. Lățimea este cea mai mică dintre cele două dimensiuni care formează zona prescrisă și se măsoară perpendicular pe direcția de mișcare a butonului de deblocare.

7.2.1.3. Suprafața de deblocare a cataramei trebuie să fie de culoare roșie și nici o altă parte a cataramei nu trebuie să aibă această culoare.

Trebuie să fie posibilă eliberarea copilului din dispozitivul de reținere printr-o singură manevră, exercitată pe o singură cataramă. În ceea ce privește grupa 0 și 0+, este permis să se retragă copilul în același timp cu dispozitivele precum port-bebe/coșuleț/dispozitiv de reținere a coșulețului, dacă dispozitivul de reținere a copilului poate fi deblocat prin deschiderea a maximum două catarame.

7.2.1.4.1. Prezența unei legături între chingile pentru umeri ale unui ham cu ajutorul unei agrafe este considerată neconformă cerinței de manevră unică indicată la punctul 7.2.1.4 de mai sus.

7.2.1.5. Pentru grupele II și III, catarama trebuie să fie plasată astfel încât copilul să poată ajunge la aceasta. În plus, pentru toate grupele, catarama trebuie plasată în așa fel încât scopul și modul de operare a acesteia să fie evidente pentru salvatori în caz de urgență.

7.2.1.6. Deschizând catarama, trebuie să fie posibilă scoaterea copilului independent de „scaun”, de „suportul scaunului” sau de „scutul de impact”, dacă acesta există; în cazul în care dispozitivul include o chingă dispusă între picioare, aceasta trebuie deblocată prin manevrarea aceleiași catarame.

7.2.1.7. Catarama trebuie să îndeplinească cerințele de operare ale încercării de temperatură prevăzute la punctul 8.2.8.1 și să suporte manevrări repetate și, înainte de încercarea dinamică prevăzută la punctul 8.1.3, trebuie să suporte o încercare de 5 000 ± 5 cicluri de deschidere și închidere în condiții normale de utilizare.

Catarama este supusă următoarelor încercări de deschidere:

Încercare sub sarcină

7.2.1.8.1.1. Se utilizează pentru această încercare un dispozitiv de reținere pentru copii care a suportat deja încercarea dinamică conform dispozițiilor punctului 8.1.3.

7.2.1.8.1.2. Forța necesară pentru a deschide catarama la încercarea prescrisă la punctul 8.2.1.1 nu trebuie să fie mai mare de 80 N.

Încercare fără sarcină

7.2.1.8.2.1. Se folosește pentru această încercare o cataramă care nu a fost supusă unei sarcini. Forța necesară pentru a deschide dispozitivul, acesta nefiind sub sarcină, trebuie să fie cuprins între 40 și 80 N cu ocazia încercării prescrise la punctul 8.2.1.2 de mai jos.

Rezistența la tracțiune

7.2.1.9.1. În timpul încercării în conformitate cu punctul 8.2.1.32, nici o parte a cataramei sau a chingilor sau a dispozitivelor de ajustare atașate nu trebuie să se rupă sau să se detașeze.

7.2.1.9.2. O cataramă a unui ham din grupa de masă 0 sau 0+ trebuie să suporte o forță de 4 000 N.

7.2.1.9.3. O cataramă a unui ham din grupa de masă I sau mai mare trebuie să suporte o forță de 10 000 N.

7.2.1.9.4. Autoritatea competentă poate elimina încercarea de rezistență a cataramei dacă informațiile de care dispune fac ca această încercare să fie redundantă.

Dispozitiv de ajustare

7.2.2.1. Intervalul de ajustare trebuie să fie suficient pentru a permite o ajustare corectă a dispozitivului de reținere pentru copii pentru ansamblul grupei de masă pentru care este prevăzut dispozitivul și o instalare satisfăcătoare pe toate modelele de vehicul specificate.

7.2.2.2. Toate dispozitivele de ajustare trebuie să fie de tip „ajustare rapidă”, cu excepția că dispozitivele de ajustare care se folosesc numai la instalarea inițială a dispozitivului de reținere pe vehicul pot fi de alt tip decât cele de tip „ajustare rapidă”.

7.2.2.3. Dispozitivele de tip „ajustare rapidă” trebuie să fie ușor accesibile atunci când dispozitivul de reținere pentru copii este instalat corect și când copilul sau manechinul sunt pe locul lor.

7.2.2.4. Un dispozitiv de tip „ajustare rapidă” trebuie să permită o ajustare ușoară în funcție de fizicul copilului. În special, la încercarea executată în conformitate cu punctul 8.2.2.1, forța necesară pentru a manevra un dispozitiv de ajustare manuală nu trebuie să depășească 50 N.

Două eșantioane ale dispozitivelor de ajustare ale dispozitivelor de reținere pentru copii sunt încercate în conformitate cu cerințele de operare a încercării de temperatură prevăzute la punctul 8.2.8.1 și la punctul 8.2.3 de mai jos.

7.2.2.5.1. Alunecarea chingii nu trebuie să depășească 25 mm pentru un dispozitiv de ajustare sau 40 mm pentru toate dispozitivele de ajustare.

7.2.2.6. Dispozitivul nu trebuie să se rupă sau să se desprindă la o încercare în conformitate cu punctul 8.2.2.1 de mai jos.

7.2.2.7. Un dispozitiv de ajustare montat direct pe dispozitivul de reținere pentru copii trebuie să suporte manevre repetate și, înaintea încercării dinamice prevăzută la punctul 8.1.3, să fie supus unei încercări care constă în 5 000 ± 5 cicluri, în conformitate cu punctul 8.2.7.

Retractoare

Retractoare cu blocare automată

7.2.3.1.1. Chinga unei centuri de siguranță echipată cu un retractor cu blocare automată nu trebuie să se deruleze cu mai mult de 30 mm între pozițiile de blocare ale retractorului. După o mișcare spre înapoi a purtătorului, centura trebuie să rămână în poziția sa inițială, sau să revină în mod automat la această poziție atunci când purtătorul se deplasează din nou spre înainte.

7.2.3.1.2. În cazul în care retractorul face parte dintr-o centură sub-abdominală, forța de reînfășurare a chingii nu trebuie să fie mai mică de 7 N, această valoare fiind măsurată pe lungimea liberă dintre manechin și retractor conform dispozițiilor de la punctul 8.2.4.1 de mai jos. În cazul în care retractorul face parte dintr-un dispozitiv de reținere a toracelui, forța de reînfășurare a chingii nu trebuie să fie mai mică de 2 N, nici mai mare de 7 N, atunci când aceasta este măsurată în condiții similare. Atunci când chinga trece printr-un dispozitiv de ghidare sau rolă, forța de reînfășurare trebuie măsurată pe lungimea liberă dintre manechin și acest dispozitiv sau roată de ghidare. În cazul în care ansamblul cuprinde un dispozitiv cu operare manuală sau automată care împiedică chinga să se reînfășoare complet, acest dispozitiv nu trebuie să funcționeze atunci când se efectuează aceste măsurări.

7.2.3.1.3. Se vor executa 5 000 cicluri de derulare a chingii din retractor, lăsând-o să se înfășoare, în condițiile indicate la punctul 8.2.4.2 de mai jos. Retractorul va fi supus apoi cerințelor de operare ale încercării de temperatură indicate la punctul 8.2.8.1 și încercării de coroziune descrisă la punctul 8.1.1 și la încercarea de rezistență la praf descrisă la punctul 8.2.4.5. Acesta trebuie apoi să suporte în mod satisfăcător o nouă încercare de 5 000 cicluri de desfășurare/înfășurare. După această încercare, retractorul trebuie să continue să funcționeze corect și să corespundă dispozițiilor de la punctele 7.2.3.1.1 și 7.2.3.1.2 de mai sus.

Retractoare cu blocare de urgență

Orice retractor cu blocare de urgență, atunci când este supus unei încercări în conformitate cu punctul 8.2.4.3, trebuie să îndeplinească condițiile de mai jos:

7.2.3.2.1.1. trebuie să fie blocat atunci când decelerația vehiculului ajunge la 0,45 g;

7.2.3.2.1.2. nu trebuie să se blocheze pentru accelerații ale chingii mai mici de 0,8 g, măsurate în axa de desfășurare a chingii;

7.2.3.2.1.3. nu trebuie să se blocheze atunci când înclinarea dispozitivului cu senzori nu depășește 12° în orice direcție față de poziția de instalare specificată de către producător;

7.2.3.2.1.4. trebuie să se blocheze atunci când dispozitivul cu senzori este înclinat cu mai mult de 27° în orice direcție în raport cu poziția de instalare specificată de către producător.

7.2.3.2.2. Atunci când funcționarea unui retractor depinde de un semnal sau o sursă de energie externe, dispozitivul trebuie astfel conceput încât retractorul să se blocheze automat în cazul unei slăbiri sau întreruperi a semnalului sau a sursei de energie.

7.2.3.2.3. Un retractor cu blocare de urgență cu mai mulți senzori trebuie să satisfacă cerințele formulate mai sus. În plus, în cazul în care unul din factorii de sensibilitate este legat de desfășurarea chingii, blocarea trebuie să intervină la o accelerație a chingii de 1,5 g, măsurată în axa de desfășurare a chingii.

7.2.3.2.4. În încercările menționate la punctele 7.2.3.2.1.1 și 7.2.3.2.3 de mai sus, lungimea chingii desfășurate înaintea blocării retractorului nu trebuie să depășească 50 mm pornind de la lungimea de desfășurare indicată la punctul 8.2.4.3.1. În cazul încercării menționate la punctul 7.2.3.2.1.2 de mai sus, blocarea nu trebuie să se producă pe cei 50 mm de chingă extrasă pornind de la lungimea de desfășurare indicată la punctul 8.2.4.3.1 de mai jos.

7.2.3.2.5. În cazul în care retractorul face parte dintr-o centură sub-abdominală, forța de reînfășurare a chingii nu trebuie să fie mai mică de 7 N, această valoare fiind măsurată pe lungimea liberă între manechin și retractor, în conformitate cu punctul 8.2.4.1. În cazul în care retractorul face parte dintr-un dispozitiv de reținere a toracelui, forța de reînfășurare a chingii trebuie să fie de cel puțin 2 N și cel mult 7 N, măsurată în condiții similare. În cazul în care chinga trece printr-un dispozitiv de ghidare sau rolă, forța de reînfășurare trebuie măsurată pe lungimea liberă dintre manechin și dispozitivul de ghidare sau rolă. În cazul în care ansamblul cuprinde un dispozitiv cu operare manuală sau automată care împiedică chinga să se reînfășoare complet, acest dispozitiv nu trebuie să fie în funcțiune în timpul efectuării acestor măsurători.

7.2.3.2.6. Se execută 40 000 de cicluri de desfășurare a chingii din retractor, lăsând-o să se înfășoare, în condițiile prescrise la punctul 8.2.4.2. Retractorul este supus apoi cerințelor de operare a încercării de temperatură indicate la punctul 8.2.8.1 și încercării de coroziune descrisă la punctul 8.1.1 și încercării de rezistență la praf descrisă la punctul 8.2.4.5. Acesta trebuie să suporte apoi în mod satisfăcător o nouă încercare de 5 000 de cicluri de desfășurare/înfășurare (adică 45 000 de cicluri în total). După încercările menționate mai sus, retractorul trebuie să continue să funcționeze corect și să corespundă dispozițiilor de la punctele 7.2.3.2.1-7.2.3.2.5.

Chingi

Lățimea

7.2.4.1.1. Chingile dispozitivelor de reținere pentru copii care sunt în contact cu manechinul trebuie să aibă o lățime minimă de 25 mm pentru grupele 0, 0+ și I și de 38 mm pentru grupele II și III. Aceste dimensiuni trebuie măsurate în timpul încercării de rezistență a chingilor prescrisă la punctul 8.2.5.1, fără a opri mașina și sub o sarcină egală cu 75 % din sarcina de rupere a chingii.

Rezistența după condiționare la temperatura ambiantă

7.2.4.2.1. Pe două eșantioane de chingi condiționate în conformitate cu dispozițiile punctului 8.2.5.2.1, se va determina sarcina de rupere a chingii în conformitate cu dispozițiile de la punctul 8.2.5.1.2 de mai jos.

7.2.4.2.2. Diferența dintre sarcinile de rupere ale celor două eșantioane nu trebuie să depășească 10 % din cea mai mare dintre cele două sarcini de rupere măsurate.

Rezistența după condiționarea specială

7.2.4.3.1. Pe două chingi condiționate în conformitate cu una dintre dispozițiile punctului 8.2.5.2 (cu excepția punctului 8.2.5.2.1), sarcina de rupere a chingii trebuie să fie de cel puțin 75 % din valoarea medie a sarcinilor măsurate la încercarea prevăzută la punctul 8.2.5.1 de mai jos.

7.2.4.3.2. În plus, sarcina de rupere trebuie să fie de cel puțin 3,6 kN pentru dispozitivele de reținere din grupele 0, 0+ și I, 5 kN pentru cele din grupa II și 7,2 kN pentru cele din grupa III.

7.2.4.3.3. Autoritatea competentă poate renunța la una sau mai multe din aceste încercări în cazul în care compoziția materialelor utilizate sau datele deja disponibile fac ca încercarea sau încercările să devină redundante.

7.2.4.3.4. Procedura de condiționare prin abraziune de tip I definite la punctul 8.2.5.2.6 nu se va efectua decât atunci când încercarea de microalunecare definită la punctul 8.2.3 de mai jos dă un rezultat peste 50 % din limita prescrisă la punctul 7.2.2.5.1 de mai sus.

7.2.4.4. Nu trebuie să fie posibilă extragerea completă a chingii prin oricare dintre dispozitivele de ajustare, dispozitivele de închidere sau puncte de ancorare.

Dispozitiv de blocare

7.2.5.1. Dispozitivul de blocare trebuie să fie fixat în mod permanent la dispozitivul de reținere pentru copii.

7.2.5.2. Dispozitivul de blocare nu trebuie să dăuneze durabilității centurii de siguranță pentru adulți și trebuie să îndeplinească cerințele de operare ale încercării de temperatură indicate la punctul 8.2.8.1.

7.2.5.3. Dispozitivul de blocare nu trebuie să împiedice eliberarea rapidă a copilului.

7.2.5.4. Dispozitive din clasa A

Chinga nu trebuie să alunece cu mai mult de 25 mm după încercarea prevăzută la punctul 8.2.6.1 de mai jos.

7.2.5.5. Dispozitive din clasa B

Chinga nu trebuie să alunece cu mai mult de 25 mm după încercarea prevăzută la punctul 8.2.6.2 de mai jos.

8. DESCRIEREA ÎNCERCĂRILOR (4)

8.1. Încercările dispozitivului de reținere asamblat

Coroziune

8.1.1.1. Elementele metalice ale dispozitivului de reținere pentru copii vor fi instalate într-o cameră de încercare în conformitate cu prevederile din anexa 4. În cazul unui dispozitiv de reținere pentru copii în care este încorporat un retractor, chinga se va desfășura la extensia sa maximă minus 100 mm ± 3 mm. Încercarea va continua fără întrerupere timp de 50 ± 0,5 h, cu excepția scurtelor întreruperi care pot fi necesare pentru controlul soluției saline și pentru completarea acesteia.

8.1.1.2. După încheierea încercării de expunere, elementele metalice ale dispozitivului de reținere pentru copii se spală cu grijă sau se înmoaie în apă curentă, curată, la o temperatură care să nu depășească 38 °C în așa fel încât să fie înlăturat orice eventual depozit de sare, apoi se vor usca la temperatura ambiantă de 18-25 °C timp de 24 h ± 1 h înainte de a fi examinate în conformitate cu punctul 7.1.1.2 de mai sus.

Răsturnare

8.1.2.1. Manechinul va fi așezat în dispozitivul de reținere instalat în conformitate cu prezentul regulament și ținându-se cont de instrucțiunile producătorului, chingile având un grad de slăbire standard specificat la punctul 8.1.3.6 de mai jos.

8.1.2.2. Dispozitivul de reținere trebuie fixat de scaunul de încercare sau de scaunul vehiculului. Scaunul complet este rotit în jurul unei axe orizontale aflată în planul longitudinal median al scaunului, printr-un unghi de 360°, cu o viteză de 2-5 °/s. Pentru această încercare, dispozitivele destinate a fi utilizate pe anumite autoturisme pot fi fixate la scaunul de încercare descris în anexa 6.

8.1.2.3. Se execută aceeași încercare cu inversarea sensului de rotație, după ce manechinul a fost reașezat în poziția inițială, dacă este cazul. Această operație se repetă în cele două sensuri de rotație, cu axa de rotație situată în planul orizontal și orientată la 90° în raport cu cea adoptată pentru cele două încercări precedente.

8.1.2.4. Pentru aceste încercări, se vor folosi cel mai mic și cel mai mare manechin corespunzător din grupa sau grupele pentru care este prevăzut dispozitivul de reținere.

Încercări dinamice

Încercări pe cărucior și scaun de încercare

Orientat spre înainte

8.1.3.1.1.1. Căruciorul și scaunul de încercare utilizate pentru încercarea dinamică trebuie să corespundă prescripțiilor din anexa 6 la prezentul regulament, iar procedura de instalare pentru încercarea dinamică trebuie să fie în conformitate cu anexa 21.

8.1.3.1.1.2. Căruciorul trebuie să rămână orizontal pe durata decelerației.

8.1.3.1.1.3. Decelerația căruciorului va fi obținută cu ajutorul dispozitivului prevăzut în anexa 6 la prezentul regulament, sau de orice alt dispozitiv care dă rezultate echivalente. Acest dispozitiv trebuie să aibă eficiența specificată la punctul 8.1.3.4 și în anexa 7 la prezentul regulament.

Se efectuează următoarele măsurători:

8.1.3.1.1.4.1. viteza căruciorului imediat înainte de impact;

8.1.3.1.1.4.2. distanța de oprire;

8.1.3.1.1.4.3. deplasarea capului manechinului în planurile vertical și orizontal pentru grupele I, II și III, iar pentru grupele 0 și 0+, deplasarea manechinului, fără a se lua în considerare membrele acestuia;

8.1.3.1.1.4.4. accelerația toracelui în trei direcții perpendiculare între ele, exceptând cazul manechinului pentru nou-născut;

8.1.3.1.1.4.5. toate amprentele vizibile pe argila de modelat în regiunea abdominală (a se vedea punctul 7.1.4.3.1), exceptând cazul manechinului pentru nou-născut.

8.1.3.1.1.5. După impact, se va examina vizual dispozitivul de reținere pentru copii fără a deschide mecanismul de închidere, pentru a se determina dacă s-a slăbit sau s-a rupt.

Orientat spre înapoi

8.1.3.1.2.1. Scaunul de încercare trebuie să fie rotit cu 180° în timpul încercării în conformitate cu cerințele privind încercarea de impact în spate.

8.1.3.1.2.2. Pentru încercarea unui dispozitiv de reținere pentru copii orientat spre înapoi, destinat utilizării pe un scaun față, partea din față a vehiculului este reprezentată de o bară rigidă, fixată la cărucior astfel încât toată energia să fie absorbită de către dispozitivul de reținere pentru copii.

8.1.3.1.2.3. Condițiile de decelerație trebuie să fie în conformitate cu dispozițiile de la punctul 8.1.3.4 de mai jos.

8.1.3.1.2.4. Măsurătorile care trebuie efectuate trebuie să fie similare cu cele indicate la punctele 8.1.3.1.1.4-8.1.3.1.1.4.5 de mai sus.

8.1.3.1.2.5. După impact, se examinează vizual dispozitivul de reținere pentru copii, fără a se deschide mecanismul de închidere, pentru a se determina dacă s-a slăbit sau s-a rupt.

Încercarea cu cărucior și caroseria vehiculului

Orientat spre înainte

8.1.3.2.1.1. În timpul încercării, se utilizează o metodă de fixare a vehiculului care să nu aibă ca efect rigidizarea ancorajului scaunelor vehiculului, al centurilor de siguranță pentru adulți sau a altor ancoraje suplimentare necesare fixării dispozitivului de reținere pentru copii, sau reducerea deformării normale a structurii. Nu trebuie să existe nici o parte a vehiculului care, limitând mișcarea manechinului, să reducă sarcina exercitată pe dispozitivul de reținere pentru copii în cursul încercării. Părțile eliminate ale structurii pot fi înlocuite cu părți de rezistență echivalentă, cu condiția ca acestea să nu împiedice mișcarea manechinului.

8.1.3.2.1.2. Un dispozitiv de fixare este considerat satisfăcător în cazul în care acesta nu exercită nici un efect pe o zonă care se întinde pe toată lățimea structurii și în cazul în care vehiculul sau structura sunt blocate sau fixate în față la o distanță de cel puțin 500 mm de ancorajul dispozitivului de reținere. În spate, structura va fi fixată la o distanță suficientă în spatele ancorajelor încât toate cerințele de la punctul 8.1.3.2.1.1 de mai sus să fie îndeplinite.

8.1.3.2.1.3. Se instalează scaunul vehiculului și dispozitivul de reținere pentru copii; acestea sunt montate într-o poziție aleasă de serviciul tehnic însărcinat cu încercările de omologare ca fiind corespunzătoare condițiilor celor mai nefavorabile din punct de vedere al rezistenței și compatibile cu instalarea manechinului în vehicul. Poziția spătarului scaunului vehiculului și a dispozitivului de reținere pentru copii trebuie specificată în raport. Spătarul scaunului vehiculului, în cazul în care are înclinarea reglabilă, trebuie blocat conform instrucțiunilor producătorului sau, în lipsa instrucțiunilor, la un unghi efectiv de înclinare a spătarului cât mai apropiat de 25°.

8.1.3.2.1.4. În cazul în care nu există dispoziții contrare prevăzute în instrucțiunile pentru instalare și utilizare, scaunul față trebuie să fie plasat în poziția de utilizare normală cea mai din față pentru dispozitivele de reținere pentru copii destinate să fie utilizate pe scaunele față și în poziția de utilizare normală cea mai din spate, pentru dispozitivele de reținere pentru copii destinate să fie utilizate pe locurile din spate.

8.1.3.2.1.5. Condițiile de decelerație trebuie să îndeplinească cerințele de la punctul 8.1.3.4 de mai jos. Scaunul de încercare este scaunul vehiculului în cauză.

Se efectuează următoarele măsurători:

8.1.3.2.1.6.1. viteza căruciorului înainte de impact;

8.1.3.2.1.6.2. distanța de oprire;

8.1.3.2.1.6.3. eventualele puncte de contact ale capului manechinului cu interiorul caroseriei vehiculului;

8.1.3.2.1.6.4. decelerația toracelui în trei direcții perpendiculare între ele, exceptând cazul manechinului pentru nou-născut;

8.1.3.2.1.6.5. toate amprentele de pe argila de modelat în regiunea abdominală (a se vedea punctul 7.1.4.3.1), cu excepția manechinului pentru nou-născut.

8.1.3.2.1.7. După impact, se examinează vizual dispozitivul de reținere pentru copii fără a se deschide mecanismul de închidere, pentru a se determina dacă s-a slăbit.

Orientat spre înapoi

8.1.3.2.2.1. Pentru încercările de impact din spate, caroseria vehiculului se rotește cu 180° pe căruciorul de încercare.

8.1.3.2.2.2. Aceleași cerințe ca și pentru impactul frontal.

Încercarea cu vehiculul complet

8.1.3.3.1. Condițiile de decelerație trebuie să fie în conformitate cu dispozițiile de la punctul 8.1.3.4 de mai jos.

8.1.3.3.2. Pentru încercările de impact frontal, se utilizează metoda de stabilită în anexa 9 la prezentul regulament.

8.1.3.3.3. Pentru încercările de impact din spate, se utilizează metoda de încercare stabilită în anexa 10 la prezentul regulament.

Se efectuează următoarele măsurători:

8.1.3.3.4.1. viteza vehiculului/a elementului de lovire înaintea impactului;

8.1.3.3.4.2. orice punct de contact al capului manechinului (în cazul grupei 0 a manechinului, fără a se lua în considerare membrele acestuia), cu interiorul vehiculului;

8.1.3.3.4.3. accelerația toracelui în trei direcții perpendiculare între ele, cu excepția manechinului pentru nou-născut;

8.1.3.3.4.4. toate semnele vizibile de pătrundere pe argila de modelat în regiunea abdominală (a se vedea punctul 7.1.4.3.1), cu excepția manechinului pentru nou-născut.

8.1.3.3.5. Scaunele față, în cazul în care au înclinare reglabilă, trebuie să fie blocate în conformitate cu instrucțiunile producătorului sau, în lipsa instrucțiunilor, la un unghi efectiv de înclinare a spătarului cât mai apropiat de 25°.

8.1.3.3.6. După impact, se examinează vizual dispozitivul de reținere pentru copii, fără a se deschide mecanismul de închidere, pentru a determina dacă acesta s-a slăbit sau s-a rupt.

8.1.3.4. Condițiile de execuție a încercării dinamice sunt rezumate în tabelul de mai jos:

IMPACT FRONTAL IMPACT SPATE Încercare Dispozitiv de reținere Viteza (km/h) Impuls de încercare Distanța de oprire în timpul încercării (mm) Viteza (km/h) Impuls de încercare Distanța de oprire în timpul încercării (mm) Cărucior cu scaun de încercare Orientat spre înainte, locuri față și spate, universal, semi-universal sau utilizare restrânsă (5) 50 + 0 –2 1 650 ± 50 — — — Orientate spre înapoi, locuri față și spate, universal, semi-universal sau utilizare restrânsă (6) 50 + 0 –2 1 650 ± 50 30 + 2 – 0 2 275 ± 25 Caroseria vehiculului pe cărucior Orientat spre înainte (5) 50 + 0 –2 1 sau 3 650 ± 50 — — — Orientat spre înapoi (6) 50 + 2 –2 1 sau 3 650 ± 50 30 + 2 – 0 2 sau 4 275 ± 25 Încercare pe vehiculul complet, încercare la impact cu o barieră fixă Orientat spre înainte 50 + 0 –2 3 nespecificat — — — Orientat spre înapoi 50 + 0 –2 3 nespecificat 30 + 2 – 0 4 nespecificat Notă: Toate dispozitivele de reținere pentru grupele 0 și 0+ trebuie să fie încercate în condițiile „orientat spre înapoi” la impact frontal și la impact din spate. Legendă: Impuls de încercare nr. 1: impuls specificat în anexa 7 – impact frontal. Impuls de încercare nr. 2: impuls specificat în anexa 7 – impact din spate. Impuls de încercare nr. 3: impuls de decelerație a vehiculului la impact frontal. Impuls de încercare nr. 4: impuls de decelerație a vehiculului la impact din spate.

Dispozitive de reținere pentru copii care necesită utilizarea ancorajelor suplimentare

8.1.3.5.1. În cazul dispozitivelor de reținere pentru copii destinate utilizării în condițiile specificate la punctul 2.1.2.3 și care necesită utilizarea de ancoraje suplimentare, încercarea la impact frontal în conformitate cu punctul 8.1.3.4 se execută după cum urmează:

8.1.3.5.2. Pentru dispozitivele care au chingi de fixare superioare de lungime mică, de exemplu destinate a fi fixate pe platforma spate, poziția ancorajelor superioare pe căruciorul de încercare trebuie să fie în conformitate cu apendicele 3 la anexa 6.

8.1.3.5.3. Pentru dispozitivele care au chingi de fixare superioare de lungime mare, de exemplu destinate utilizării pe vehicule care nu au o platformă spate rigidă și la care chingile de ancorare superioare sunt fixate la podeaua vehiculului, ancorajele pe căruciorul de încercare trebuie să fie dispuse în conformitate cu apendicele 3 la anexa 6.

8.1.3.5.4. Pentru dispozitivele destinate utilizării în aceste două configurații, se execută încercările prescrise la punctele 8.1.3.5.2 și 8.1.3.5.3, cu excepția că la încercarea efectuată în conformitate cu punctul 8.1.3.5.3 de mai sus se utilizează doar manechinul cel mai greu.

8.1.3.5.5. Pentru dispozitivele de reținere orientate spre înapoi, ancorajele inferioare ale configurației pe căruciorul de încercare sunt în conformitate cu apendicele 3 la anexa 6.

Manechin de încercare

8.1.3.6.1. Dispozitivul de reținere pentru copii și manechinele se instalează în conformitate cu dispozițiile de la punctul 8.1.3.6.3.

8.1.3.6.2. Pentru încercarea dispozitivului de reținere pentru copii se folosesc manechinele prevăzute în anexa 8 la prezentul regulament.

Instalarea manechinului.

8.1.3.6.3.1. Manechinul este instalat în așa fel încât intervalul să fie situat între partea din spate a manechinului și dispozitiv. În cazul coșulețelor portabile pentru copii, manechinul este așezat în poziție orizontală dreaptă, cât se poate de aproape de linia centrală a coșulețului.

8.1.3.6.3.2. Se instalează scaunul pentru copii pe scaunul de încercare.

Se instalează manechinul pe scaunul pentru copii.

Se plasează un panou articulat sau alt dispozitiv flexibil similar cu grosimea de 2,5 cm și cu lățimea de 6 cm și de o lungime egală cu înălțimea umărului (în poziție așezat, anexa 8) minus înălțimea centrului șoldului (în poziție așezat, anexa 8 înălțimea popliteului plus jumătate din înălțimea coapsei, în poziție așezat) corespunzătoare dimensiunii manechinului care se utilizează pentru încercare între manechin și spătarul scaunului. Panoul trebuie să urmeze cât mai apropiat posibil curbura scaunului, iar extremitatea inferioară a acestuia trebuie să se situeze la înălțimea articulației șoldului manechinului.

Se ajustează centura în conformitate cu instrucțiunile producătorului, însă aplicând o tensiune de 250 ± 25 N peste forța de ajustare, unghiul de deflecție al chingii la dispozitivul de ajustare fiind de 45 ± 5° sau valoarea unghiului prescrisă de producător.

Se încheie instalarea scaunului pentru copii pe scaunul de încercare în conformitate cu anexa 21 la prezentul regulament;

Se îndepărtează dispozitivul flexibil.

Această dispoziție se aplică doar pentru hamuri și pentru dispozitive de reținere în care copilul este reținut de centura de siguranță pentru adulți cu prindere în trei puncte și pentru care se utilizează un dispozitiv de blocare și nu se aplică chingilor de reținere a copilului care sunt conectate direct la retractor.

8.1.3.6.3.3. Planul longitudinal care trece prin linia centrală a manechinului este situat la distanță egală față de cele două ancoraje inferioare ale centurii, ținând seama totodată de dispozițiile de la punctul 8.1.3.2.1.3. Pentru încercarea cu perne de sprijin cu manechinul reprezentând un copil de 10 ani, planul longitudinal care trece prin linia centrală a manechinului trebuie să fie plasat cu 75 ± 5 mm la stânga sau la dreapta punctului situat la mijlocul distanței dintre cele două ancoraje inferioare ale centurii.

8.1.3.6.3.4. În cazul dispozitivelor care necesită utilizarea unei centuri standard, chinga de umăr poate fi plasată pe manechin înainte de efectuarea încercării dinamice cu ajutorul unei benzi adezive ușoare de lățime și lungime suficiente. În cazul dispozitivelor orientate spre înapoi, capul poate fi sprijinit pe spătarul sistemului de reținere cu ajutorul unei benzi adezive ușoare de o lungime și lățime suficiente. În cazul dispozitivelor de reținere orientate spre înapoi este permisă folosirea unei benzi adezive ușoare pentru a conecta capul manechinului de bara de 100 mm sau de partea din spate a dispozitivului de reținere în timpul accelerației căruciorului.

Categoria manechinului folosit

8.1.3.7.1. Dispozitive din grupa 0: încercări cu un manechin de nou-născut și un manechin de 9 kg.

8.1.3.7.2. Dispozitive din grupa 0+: încercări cu un manechin de nou-născut și cu un manechin cântărind 11 kg.

8.1.3.7.3. Dispozitive din grupa I: încercări cu manechine cântărind 9 kg și respectiv 15 kg.

8.1.3.7.4. Dispozitive din grupa II: încercări cu manechine cântărind 15 kg și respectiv 22 kg.

8.1.3.7.5. Dispozitive din grupa III: încercări cu manechine cântărind 22 kg și respectiv 32 kg.

8.1.3.7.6. În cazul în care dispozitivul de reținere pentru copii poate fi folosit pentru mai multe grupe de masă, încercările sunt executate cu manechinele cele mai ușoare și cele mai grele specificate mai sus pentru toate grupele vizate. Cu toate acestea, dacă dispozitivul prezintă diferențe considerabile de la o grupă la alta, de exemplu, atunci când lungimea sau configurația hamului este modificată, laboratorul însărcinat cu încercările poate, dacă consideră că este necesar, să efectueze o încercare suplimentară cu un manechin cu greutate intermediară.

8.1.3.7.7. În cazul în care dispozitivul de reținere pentru copii este conceput pentru doi sau mai mulți copii, se execută o încercare cu manechinele cele mai grele ocupând toate scaunele. Se execută a doua încercare cu cel mai ușor și cel mai greu manechin specificate mai sus. Încercările se execută utilizându-se scaunul de încercare descris în figura 3 din apendicele 3 la anexa 6. Laboratorul care efectuează încercările poate, dacă consideră necesar, să efectueze o a treia încercare cu orice combinație de manechine sau locuri neocupate.

8.1.4. Dispozitivul de reținere al pernelor de sprijin

Se așează o țesătură de bumbac pe suprafața de șezut pe bancheta de încercare. Se așează perna de sprijin pe bancheta de încercare, se așează partea inferioară a trunchiului în conformitate cu figura 1 din anexa 22, pe suprafața de șezut, se montează și se aplică centura de siguranță în trei puncte pentru adulți și tensiunea în conformitate cu anexa 21. Cu o porțiune de chingă cu o lățime de 25 mm sau cu o bandă asemănătoare legată în jurul pernei de sprijin, se aplică o sarcină de 250 ± 5 N în direcția săgeții A (a se vedea figura 2 din anexa 22) pe aceeași linie cu suprafața de șezut a banchetei de încercare.

8.2. Încercări ale elementelor separate

Catarama

Încercare de deschidere sub sarcină

8.2.1.1.1. Se folosește pentru această încercare un dispozitiv de reținere pentru copii care a fost deja supus la încercarea dinamică descrisă la punctul 8.1.3.

8.2.1.1.2. Dispozitivul de reținere pentru copii se îndepărtează din căruciorul de încercare sau din vehicul fără a se deschide catarama. Se aplică asupra cataramei o sarcină prin tracțiune directă prin chinga legată de acesta astfel încât asupra tuturor chingilor să fie aplicată o forță de 80/n daN; in acest raport „n” este numărul chingilor conectate la mecanismul de închidere când acesta este în poziția blocat, valoarea minimă a acestuia se consideră a fi 2 dacă catarama este conectată la un element rigid. La aplicarea forței este necesar să se țină seama de unghiul format de cataramă și de elementul rigid în timpul încercării dinamice.

8.2.1.1.3. Se aplică o sarcină la o viteză de 400 ± 20 mm/min în centrul geometric al butonului de deblocare, în lungul unei axe fixe, paralelă cu sensul inițial de deplasare a butonului. Centrul geometric se aplică la acea parte de pe suprafața cataramei pe care trebuie exercitată presiunea de deschidere. La aplicarea forței de deschidere, catarama trebuie să fie fixat pe un suport rigid.

8.2.1.1.4. Forța de deschidere a cataramei se aplică utilizând un dinamometru sau un dispozitiv similar în modul și direcția normală de utilizare. Punctul de contact este constituit dintr-un element semisferic din metal lustruit, cu o rază de 2,5 ± 0,1 mm.

8.2.1.1.5. Se măsoară forța de deschidere a cataramei și se notează toate defectele.

Încercare de deschidere fără sarcină

8.2.1.2.1. O cataramă care nu a fost supusă anterior unei sarcini este montată și poziționată astfel încât să nu fie supusă la nici o sarcină.

8.2.1.2.2. Metoda de măsurare a forței de deschidere a dispozitivului de închidere este cea prescrisă la punctele 8.2.1.1.3 și 8.2.1.1.4.

8.2.1.2.3. Se măsoară forța de deschidere a cataramei.

Încercarea de rezistență

8.2.1.3.1. Pentru încercarea de rezistență se utilizează două eșantioane. Toate dispozitivele de ajustare, cu excepția celor montate direct pe dispozitivul de reținere pentru copii, sunt incluse în încercare.

8.2.1.3.2. Anexa 20 descrie un dispozitiv tip pentru încercarea de rezistență a unei catarame. Acesta este plasat pe placa circulară superioară A, în alveola prevăzută în acest scop. Toate chingile care sunt atașate la cataramă au o lungime de cel puțin 250 mm și sunt dispuse astfel încât să atârne de placa superioară în funcție de poziția lor pe dispozitiv. Se trece extremitatea liberă a fiecărei chingi în jurul plăcii circulare inferioare B, trecându-le apoi prin orificiul central al plăcii. Toate chingile trebuie să fie verticale între placa A și B. Placa de presiune circulară C este apoi presată ușor pe suprafața inferioară a plăcii B fără să blocheze chingile. Prin intermediul unei forțe slabe aplicate de mașina de tracțiune, chingile sunt tensionate și întinse între B și C astfel încât tensiunea să fie repartizată în mod egal între chingi. Catarama nu trebuie să atingă placa A în nici un punct în timpul acestei operații sau în timpul încercării. Plăcile B și C sunt apoi presate cu putere și forța de tracțiune este mărită la o viteză transversală de 100 ± 20 mm/min până la atingerea valorilor prescrise.

8.2.2. Dispozitive de reglare

Facilități de reglare

8.2.2.1.1. Pentru încercarea unui dispozitiv cu reglare manuală, chinga este lăsată să culiseze prin mecanismul de ajustare printr-o tracțiune regulată, ținând cont de condițiile normale de utilizare, cu o viteză de aproximativ 100 ± 20 mm/min și se măsoară forța maximă rotunjită la valoarea întreagă cea mai apropiată (a lui N) după primii 25 ± 5 mm de deplasare a chingii.

8.2.2.1.2. Încercarea se execută în cele două sensuri de culisare a chingii prin dispozitiv, chinga fiind supusă la 10 cicluri complete de culisare înainte de măsurare.

8.2.3. Încercare de microalunecare (a se vedea figura 3 din anexa 5)

8.2.3.1. Elementele sau dispozitivele care urmează a fi supuse încercării de microalunecare trebuie menținute înaintea încercării cel puțin 24 h într-o atmosferă având o temperatură de 20 ± 5 °C și o umiditate relativă de 65 ± 5 %. Încercarea se efectuează la o temperatură între 15 și 30 °C.

8.2.3.2. Extremitatea liberă a chingii este dispusă în aceeași configurație ca atunci când dispozitivul este în curs de utilizare pe vehicul și nu este fixată de nici un alt element.

8.2.3.3. Dispozitivul de ajustare este așezat pe o porțiune verticală a chingii, una din extremitățile căreia suportă o sarcină de 50 ± 0,5 N (ghidată astfel încât să se evite o legănare a greutății sau o răsucire a chingii). Extremitatea liberă a chingii din dispozitivul de ajustare este montată vertical în sus sau în jos, în poziția în care este montată în vehicul. Cealaltă extremitate a chingii trece peste ruloul deflector a cărui axă orizontală este paralelă cu planul porțiunii chingii care suportă sarcina, porțiunea care trece peste ruloul aflat orizontal.

8.2.3.4. Dispozitivul supus încercării este așezat în așa fel încât centrul său, în poziția cea mai ridicată la care poate fi reglat, să fie situat cu 300 ± 5 mm deasupra unei mese care servește ca bază, iar sarcina de 50 N să fie situată la 100 ± 5 mm deasupra acestei mese.

8.2.3.5. Se execută 20 ± 2 cicluri înaintea încercării, apoi 1 000 ± 5 cicluri cu o frecvență de 30 ± 10 cicluri pe minut amplitudinea totală fiind de 300 mm ± 20 mm, sau având valoarea specificată la punctul 8.2.5.2.6.2. Sarcina de 50 N se aplică doar pe durata unei deplasări de 100 ± 20 mm pentru fiecare semiperioadă. Microalunecarea este măsurată de la poziția de la sfârșitul celor 20 cicluri prealabile.

Retractor

Forțe de reînfășurare

8.2.4.1.1. Pentru măsurarea forțelor de reînfășurare, se folosește centura de siguranță pe un manechin ca pentru o încercare dinamică prescrisă la punctul 8.1.3 Se măsoară tensiunea chingii la punctul de contact cu manechinul (însă fără să îl atingă), în timp ce chinga este reînfășurată cu o viteză de aproximativ 0,6 m/min.

Rezistența mecanismului retractorului

8.2.4.2.1. Se desfășoară chinga, lăsând-o să se reînfășoare, pentru numărul necesar de cicluri, la o frecvență care nu depășește 30 cicluri/min. În cazul retractoarelor cu blocare de urgență, la fiecare 5 cicluri se aplică o lovitură care să blocheze retractorul. Loviturile se aplică în număr egal la cinci extrageri diferite corespunzând la 90 %, 80 %, 75 %, 70 % și 65 % din lungimea totală a chingii pe retractor. Cu toate acestea, în cazul în care lungimea chingii depășește 900 mm, valorile procentuale de mai sus se raportează la ultimul tronson de 900 mm de chingă care poate fi derulat de pe retractor.

Blocarea retractorului cu blocare de urgență

8.2.4.3.1. Se execută o încercare de blocare a retractorului, chinga fiind desfășurată pe lungimea sa totală minus 300 ± 3 mm.

8.2.4.3.2. În cazul unui retractor activat prin mișcarea chingii, desfășurarea acesteia se face în direcția normală de desfășurare atunci când retractorul este instalat pe vehicul.

8.2.4.3.3. Pentru încercarea de sensibilitate la accelerațiile vehiculului, retractoarele sunt încercate la lungimea de extragere definită mai sus, în cele două sensuri pe două axe perpendiculare între ele, care sunt orizontale dacă retractoarele urmează să fie instalate într-un vehicul în conformitate cu instrucțiunile producătorului dispozitivului de reținere pentru copii. În cazul în care această poziție nu este specificată autoritatea însărcinată cu încercarea consultă producătorul dispozitivului de reținere pentru copii. Serviciul tehnic însărcinat cu încercările de omologare alege o direcție de încercare care corespunde condițiilor celor mai nefavorabile pentru declanșarea mecanismului de blocare.

8.2.4.3.4. Aparatul folosit trebuie conceput astfel încât să se poată imprima accelerația necesară cu o rată medie de creștere a accelerației de cel puțin 25 g/s (7).

8.2.4.3.5. Pentru a verifica conformitatea cu cerințele de la punctele 7.2.3.2.1.3 și 7.2.3.2.1.4, retractorul este montat pe un platou aflat pe orizontală, care este înclinat cu o viteză care nu depășește 2 E/s, până când se produce blocarea. Încercarea se repetă înclinând platoul în alte direcții pentru a verifica dacă cerințele sunt îndeplinite.

Încercare de rezistență la coroziune

8.2.4.4.1. Încercarea de rezistență la coroziune este descrisă la punctul 8.1.1 de mai sus.

Încercarea de rezistență la praf

8.2.4.5.1. Se instalează retractorul într-o cameră de încercare descrisă în anexa 3 la prezentul regulament. Orientarea acestuia trebuie să fie similară orientării de pe vehicul. Praful conținut în camera de încercare trebuie să fie în conformitate cu specificațiile de la punctul 8.2.4.5.2 de mai jos. Se desfășoară chinga de pe retractor pe lungimea de 500 mm și se menține desfășurată; cu excepția executării a 10 cicluri complete de înfășurare/desfășurare în cursul a unul sau două minute după fiecare agitare a prafului. Pe o perioadă de 5 h, praful se agită la fiecare 20 minute, timp de 5 s cu aer comprimat fără ulei sau apă cu o presiune manometrică de 5,5 ± 0,5 bar care intră printr-un orificiu de 1,5 ± 0,1 mm în diametru.

8.2.4.5.2. Praful folosit pentru încercarea descrisă la punctul 8.2.4.5.1 este constituit din aproximativ 1 kg de cuarț uscat având următoarea distribuție a granulelor după mărime:

(a) trecând printr-o deschidere de 150 μm, diametrul firului 104 μm: 99-100 %;

(b) trecând printr-o deschidere de 105 μm, diametrul firului 64 μm: 76-86 %;

(c) trecând printr-o deschidere de 75 μm, diametrul firului 52 μm: 60-70 %.

8.2.5. Încercare statică pentru chingi

Încercare de rezistență a chingii

8.2.5.1.1. Pentru fiecare încercare, se folosesc două eșantioane noi de chingă, condiționate în conformitate cu punctul 7.2.4.

8.2.5.1.2. Fiecare chingă este prinsă între clemele mașinii de încercare la tracțiune. Clemele trebuie concepute în așa fel încât să se evite o ruptură a chingii în apropierea acestora. Viteza de deplasare este de aproximativ 100 ± 20 mm/min. Lungimea liberă a eșantionului dintre clemele mașinii la începutul încercării trebuie să fie de 200 mm ± 40 mm.

8.2.5.1.3. Se mărește sarcina până la ruperea chingii și se notează sarcina de rupere.

8.2.5.1.4. Dacă chinga alunecă sau se rupe la nivelul uneia dintre cleme sau la maximum 10 mm de la una dintre ele, încercarea nu este validă și se execută o nouă încercare, pe un alt eșantion.

Elementele detașate din chingi prevăzute la punctul 3.2.3 trebuie condiționate după cum urmează:

Condiționare la temperatura și umiditatea mediului ambiant

8.2.5.2.1.1. Chinga este menținută timp de 24 ± 1 h într-o atmosferă cu o temperatură de 23 ± 5 °C și o umiditate relativă de 50 ± 10 %. Dacă încercarea nu este efectuată imediat după condiționare, eșantionul este așezat într-un recipient închis ermetic până la începerea încercării. Sarcina de rupere trebuie determinată în cele 5 minute care urmează momentului în care chinga este scoasă din atmosfera de condiționare sau din recipient.

Condiționarea la lumină

8.2.5.2.2.1. Se aplică dispozițiile din Recomandarea ISO/105-B02(1978). Chinga este expusă la lumină pe durata necesară pentru a obține o decolorare a albastrului standard nr. 7 până la un contrast egal cu nr. 4 al scalei de gri.

8.2.5.2.2.2. După expunere, chinga trebuie menținută cel puțin 24 h într-o atmosferă cu temperatura de 23 ± 5 °C și o umiditate relativă de 50 ± 10 %. Sarcina de rupere trebuie să fie determinată în cele 5 minute care urmează momentului în care chinga este extrasă din instalația de condiționare.

Condiționare la temperatură scăzută

8.2.5.2.3.1. Chinga trebuie menținută cel puțin 24 h într-o atmosferă care are o temperatură de 23 ± 5 °C și o umiditate relativă de 50 ± 10 %.

8.2.5.2.3.2. Chinga trebuie menținută, apoi, timp de 90 ± 5 minute pe o suprafață plană într-o cameră rece, în care temperatura aerului este de –30 ± 5 °C. Aceasta este, apoi, pliată și pliu se aplică o greutate de 2 ± 0,2 kg răcită în prealabil la –30 ± 5 °C. După ce chinga a fost lăsată sub sarcină timp de 30 ± 5 minute în aceeași cameră rece, se îndepărtează greutatea și se măsoară sarcina de rupere în cele 5 minute care urmează momentului în care chinga este extrasă din camera rece.

Condiționarea la căldură

8.2.5.2.4.1. Chinga trebuie păstrată timp de 180 ± 10 minute într-o cameră de încălzire care are o temperatură de 60 ± 5 °C și o umiditate relativă de 65 ± 5 %.

8.2.5.2.4.2. Se determină sarcina la rupere în cele 5 minute care urmează momentului în care chinga este extrasă din camera de încălzire.

Expunerea la apă

8.2.5.2.5.1. Se menține chinga complet scufundată timp de 180 ± 10 minute în apă distilată, la o temperatură de 20 ± 5 °C, la care s-a adăugat o cantitate mică de agent de înmuiere. Se poate folosi orice agent de înmuiere compatibil cu fibra supusă încercării.

8.2.5.2.5.2. Se determină sarcina la rupere în cele 10 minute care urmează momentului în care chinga este scoasă din apă.

Condiționarea la abraziune

8.2.5.2.6.1. Elementele sau dispozitivele supuse încercării de abraziune trebuie menținute timp de cel puțin 24 h înaintea încercării, într-o atmosferă cu o temperatură de 23 ± 5 °C și o umiditate relativă de 50 ± 10 %. Temperatura ambiantă în cursul încercării trebuie să fie cuprinsă între 15 și 30 °C.

8.2.5.2.6.2. Tabelul de mai jos definește condițiile generale pentru fiecare încercare:

Sarcina (N) Cicluri pe minut Cicluri (Nr.) Încercarea de tip 1 10 ± 0,1 30 ± 10 1 000 ± 5 Încercarea de tip 2 5 ± 0,05 30 ± 10 5 000 ± 5

În cazul în care nu se dispune de o lungime suficientă de chingă pentru a efectua încercarea pe o lungime de deplasare de 300 mm, încercarea se poate executa pe o lungime mai scurtă, care nu poate fi mai mică de 100 mm.

Condiții speciale de încercare

8.2.5.2.6.3.1. Încercare de tip 1: pentru cazuri în care chinga culisează prin dispozitivul de ajustare rapidă. Se aplică o sarcină verticală permanentă de 10 N pe una din chingi. Cealaltă chingă, plasată orizontal, este atașată la un dispozitiv care imprimă chingii o mișcare înainte și înapoi. Dispozitivul de ajustare este plasat în așa fel încât partea orizontală a chingii să rămână sub tensiune (a se vedea anexa 5, figura 1).

8.2.5.2.6.3.2. Încercare de tip 2: pentru cazurile în care chinga își schimbă direcția trecând printr-o piesă rigidă. Pentru această încercare, unghiurile celor două părți ale chingii trebuie să fie în conformitate cu indicațiile din figura 2 din anexa 5. Sarcina de 5 N este aplicată în permanență. În cazurile în care chinga își schimbă direcția de mai multe ori trecând printr-o piesă rigidă, sarcina de 5 N poate fi mărită pentru ca lungimea de deplasare a chingii prin piesa rigidă să atingă cei 300 mm prescriși.

Dispozitive de blocare

8.2.6.1. Dispozitive din clasa A

Dispozitivul de reținere pentru copii și cel mai mare manechin pentru care este prevăzut dispozitivul trebuie instalate în conformitate cu figura 5 de mai jos. Chinga utilizată trebuie să fie în conformitate cu prescripțiile din anexa 13 la prezentul regulament. Dispozitivul de blocare se fixează complet, iar pe centura de siguranță trebuie să existe un marcaj în locul în care aceasta intră în dispozitivul de blocare. Dinamometrele se atașază la centură prin intermediul unui inel în D, și se aplică timp de cel puțin o secundă o forță egală cu dublul masei celui mai greu manechin din grupa I (±5 %). Poziția cea mai joasă trebuie utilizată pentru dispozitivele de blocare în poziția A și poziția superioară pentru dispozitivele de blocare în poziția B. Forța se aplică de încă 9 ori. Un alt marcaj se aplică pe centură în locul în care aceasta intră în dispozitivul de blocare, după care se măsoară distanța dintre cele două marcaje. În timpul acestei încercări, retractorul trebuie să fie deblocat.

8.2.6.2. Dispozitive din clasa B

Se instalează în mod sigur dispozitivul de reținere pentru copii, iar chinga, ale cărei caracteristici trebuie să corespundă prescripțiilor anexei 13 la prezentul regulament, se trece prin dispozitivul de blocare și cadru urmând traiectoria indicată în instrucțiunile producătorului. Centura trece prin echipamentul de încercare descris în figura 6 de mai jos și este atașată de o masă de 5,25 ± 0,05 kg. Lungimea liberă a chingii trebuie să fie de 650 ± 40 mm între masă și punctul în care chinga iese din cadru. Dispozitivul de blocare este fixat ferm și este aplicat un marcaj pe centură în locul în care aceasta intră în dispozitiv. Masa este ridicată și lăsată să cadă liber de la o înălțime de 25 ± 1 mm. Operația se repetă de 100 ± 2 ori cu o frecvență de 60 ± 2 cicluri pe minut pentru a simula mișcările la care este supus dispozitivul de reținere pentru copii în vehicul. Se aplică un nou marcaj pe centură în locul unde aceasta intră în dispozitivul de blocare și se măsoară distanța între cele două marcaje. Dispozitivul de blocare trebuie să acopere toată lățimea chingii în poziția instalat cu manechinul de 15 kg instalat. Pentru efectuarea acestei încercări, trebuie să se utilizeze aceleași unghiuri ale chingii ca cele formate la o utilizare normală. Extremitatea liberă a porțiunii chingii sub-abdominale trebuie să fie fixată. Încercarea se efectuează cu dispozitivul de reținere pentru copii montat sigur pe standul de încercare utilizat pentru încercarea de răsturnare sau încercarea dinamică. Chinga de încărcare poate fi fixată la catarama simulată.

8.2.7. Încercarea de condiționare pentru dispozitivele de ajustare montate direct pe dispozitivul de reținere pentru copii

Se instalează cel mai mare manechin pentru care este prevăzut dispozitivul, în același mod ca pentru încercarea dinamică, inclusiv gradul de lejeritate standard în conformitate cu dispozițiile de la punctul 8.1.3.6. Se aplică un reper pe chingă în locul în care capătul liber al acesteia intră în dispozitivul de ajustare.

Se înlătură manechinul și se plasează dispozitivul de reținere în aparatul de condiționare descris în figura 1 din anexa 19.

Chinga este supusă unor cicluri de tracțiune prin dispozitivul de ajustare pe o distanță totală de cel puțin 150 mm. Deplasarea se efectuează astfel încât cel puțin 100 mm din chinga situată de la reper către extremitatea liberă a chingii și distanța de deplasare rămasă (aproximativ 50 mm) din porțiunea situată de la reper spre hamul integrat trec prin dispozitivul de ajustare.

Dacă lungimea chingii între reper și extremitatea liberă a chingii este insuficientă pentru a permite deplasarea descrisă mai sus, cursa de 150 mm prin dispozitivul de ajustare trebuie obținută pornind din poziția complet destinsă a hamului.

Frecvența ciclurilor de tracțiune trebuie să fie de 10 ± 1 cicluri pe minut, cu o viteză în punctul B de 150 ± 10 mm/s.

Încercarea de temperatură

8.2.8.1. Elementele specificate la punctul 7.1.5.1 sunt expuse la un mediu deasupra unei suprafețe de apă într-un spațiu închis, mediul având o temperatură de cel puțin 80 °C, în continuu timp de cel puțin 24 de ore și apoi sunt răcite într-un mediu cu o temperatură care nu depășește 23 °C. Perioada de răcire este urmată imediat de trei cicluri consecutive de 24 de ore, fiecare ciclu conținând următoarele secvențe consecutive:

(i) un mediu având o temperatură de cel puțin 100 °C este menținut pe o perioadă continuă de 6 ore și acest mediu trebuie obținut în 80 de minute de la începerea ciclului; apoi

(ii) un mediu având o temperatură de cel mult 0 °C este menținut pe o perioadă continuă de 6 ore și acest mediu este obținut în 90 de minute; apoi

(iii) un mediu având o temperatură de cel mult 23 °C este menținut pe perioada rămasă până la încheierea ciclului de 24 de ore.

8.3. Certificarea pernei scaunului de încercare

8.3.1. Perna scaunului de încercare trebuie să fie certificată atunci când este nouă, pentru a determina valorile inițiale de penetrare la impact și de decelerație maximă, apoi după fiecare serie de 50 de încercări dinamice sau cel puțin o dată pe lună (alegându-se cazul care survine mai curând), sau înaintea fiecărei încercări dacă standul de încercare este utilizat frecvent.

8.3.2. Procedurile de certificare și de măsurare trebuie să fie în conformitate cu standardul internațional ISO 6487 în ultima versiune a acestuia; aparatura de măsurare trebuie să corespundă specificațiilor aplicabile clasei de frecvență CFC 60.

Utilizând dispozitivul de încercare definit în anexa 17 la prezentul regulament, se execută trei încercări, la 150 ± 5 mm de marginea din față a pernei, pe axa mediană, și la 150 ± 5 mm în fiecare direcție față de axa mediană.

Se instalează dispozitivul vertical pe o suprafață plană și rigidă. Se coboară masa de impact până când intră în contact cu suprafața și se reglează reperul de penetrare la poziția zero. Se plasează dispozitivul vertical deasupra punctului de încercare, se ridică masa la înălțimea de 500 ± 5 mm și se lasă să cadă liber pe suprafața scaunului. Se înregistrează penetrarea și curba de decelerare.

8.3.3. Valorile maxime înregistrate nu trebuie să difere cu mai mult de 15 % față de valorile inițiale.

8.4. Înregistrări la viteză mare pe film sau bandă video

8.4.1. Pentru a putea analiza comportarea manechinului și deplasarea acestuia, toate încercările dinamice se înregistrea